text:
donderdag 16 maart 2017 - Otro siman por acudi na YMCA San Nicolas pa yena e formulario di inkomstenbelasting 2015
ORANJESTAD – Departamento di Impuesto ta informa su clientenan cu dialuna awor, dia 27 di maart, lo sigui cu e campaña pa brinda asistencia pa cu yenamento di e formulario di declaracion (aangiftebiljet) di inkomstenbelasting 2015. E campaña lo dura un siman y e biaha aki lo duna ayudo na YMCA San Nicolas. Tur cliente cu ta cumpli cu e condicionnan pa ricibi ayudo ta bon bini. Acudi awor, no tin mester di haci un cita.
Kendenan por participa?
- Tur persona soltero cu tin un entrada bruto di no mas cu Afl. 75.000,-;
- Tur persona casa cu – hunto - tin entrada bruto di no mas cu Afl. 150.000,-.
No por brinda ayudo na esnan cu tin un empresa propio of cu ta traha riba nan mes.
Na unda lo duna ayudo?
Trece documento
Departamento di Impuesto ta pidi su clientenan pa trece e formulario di declaracion hunto cu tur comprobante necesario relaciona cu entrada y gasto, tanto na Aruba como den exterior.
Entrega e declaracion
Ta hopi importante pa yena y entrega e formulario di declaracion na tempo. Asina e cliente por evita un cobransa taxativo. Ademas e tin oportunidad pa haci uzo di su derecho pa deduci e gastonan cu ta fiscalmente acceptabel. Si no entrega e formulario of entrega esaki laat, e cobransa lo inclui un boet di 5% di e impuesto cu un minimo
Afl. 250,- y maximo Afl.10.000,-.
Gerencia di Departamento di Impuesto
16 di maart 2017


c: text/html

text:
Entrevista cu meneer Anthony de Haseth
Seccion Hubentud den Movecion a entrevista meneer Anthony de Haseth, ken Diabierna siman pasa a wordo sorprendi pa colega y alumnonan di Colegio Conrado Coronel, cu un bunita despedida, ya cu e dia ey el a baha cu pension despues di 35 aña como maestro.
Esaki ta e prome, di dos articulo, di un entrevista extenso y sumamente interesante.
Meneer de Haseth a conta nos cu e ta bin di un famia di educadornan, tambe su casa ta maestra y ademas su yiu muher a tuma e mesun direccion aki.
Pakico el a scoge pa ta un maestro? “Semper e pasion pa traha cu mucha, pa yuda nan den nan desaroyo pa nan bay dilanti” meneer Anthony a menciona.
Despues cu el a caba su MAVO Scol a bay Colegio Arubano, y di eynan el a drenta APA Academia Pedagogico Arubano (APA), cu a bira despues Instituto Pedagogico Arubano.
Na aña 1981 meneer Anthony a cuminza traha den Peter Boer School na San Nicolas. “E tempo di APA nos tabata papia di tres aña di estudio y aworaki despues a bira cuatro aña di estudio. Esaki pasobra e proceso y e metodonan ta cambia, sistemanan ta cambia. Pero e reglanan basico no ta cambia. Si nos wak di antes, awo y den futuro, respet mester keda igual”, meneer Anthony a indica.
Na Peter Boer School, meneer Anthony a cuminza traha na aña 1981 unda a traha mas of menos diez aña.
Despues el a muda bin Playa tempo cu Colegio Conrado Coronel a habri. Esaki tabata na aña 1992. E tempo ey e scol tabata situa unda cu Arco Iris Kleuterschool ta ubica awor.
E ta corda cu el a cuminza traha cu su tres colega: Juffrouw Greta den Eerste Klas, meneer Anthony mes den Tweede Klas y Juffrouw Yvonne Wever den Derde Klas.
Na aña 2004 Colegio Conrado Coronel a bin den su edificio nobo na Morgenster, na unda sr. Anthony tin casi 12 aña trahando, y aki a fungi como director interno y como cabesante mes.
Reto y satisfaccionnan:
Den un mundo y un comunidad den cambio constante, un educador ta pasa den hopi reto y den hopi momentonan di satisfaccion. Kico meneer Anthony por conta nos al respecto?
“Masha importante den e profesion aki ta, cu mester tin 300 porciento di pasenshi. No cien, pero 300. Esey ta e prome principio. Y stima bo trabao hopi. Mi sa cu tin otro trabaonan unda bo por gana mas placa, pero esaki no ta un trabao pa placa. Un maestro mester tin hopi pasenshi, hopi dedicacion y guia e muchanan pasobra bo kier pa nan yega mas leu posible; pa nan yega na nan maximo potencial y esey ta un reto cu bo no por hacie bo so, pasobra mayornan tambe mester yuda bo y bo coleganan. E ta un esfuerzo di grupo y no di un hende so. Un hende por haci un tiki diferencia pero bo no por haci tur cos. Si cas y scol yuda bo hunto nos por hacie, pero si e cas no tey e ta bira mas dificil e ora ey. Esey no kiermen cu bo ta keda sin hacie, bo ta hacie tog”, meneer Anthony a señala.

robotstxt: allowed

filter: keep


text:
Diadomingo ultimo, e clasico torneo “NOS cu NOS” a ser clausura door di e “home team”, nada menos cu Team 99 bou liderasgo di e doctor den domino directamente for di Beijing, Dr. Han! Ya pa 1’or di merdia tur e hungadonan pa e clasico di tur aña tabata presente, y cu asombro nos por a ripara cu e biaha aki algun di e tradicional “bruhado nan di tera” tambe a wordo invita! Por ta e les nan di “anger management” a duna resultado? No wanta boso rosea ainda….
Lot a wordo tira y nada menos cu “Jem” ta cay cu Tony “Kid Cunucu” Jaap contra e burdugonan di Tico “V” y “Checz” Tromp! Den un frega di wowo “Jem” cu Tony mag bay sinta dal nan chill back na bar! Den mesa number dos lot ta disidi cu “Kid Palm Beach” mano a mano cu Joe “Cable Guy” Gil lo mag enfrenta nada menos cu Osbaldo cu Tinchi! Akinan “Kid Palm Beach” a haye ta landa contra stroom y vap vap Tinchi cu Baldo ta sigi p’e sigiente rond!
Mesa number 3 ta wak nada menos cu “Kid Tormenta” y “Kid Piscado” ta enfrenta nada menos cu “Juancho Bola” y “Lucky Viviano”. Juancho a bin cu man yen di azeta y piedra ta slip pa loco cay abou, causando e prome “incidente” di torneo! “Lucky Viviano” y “Kid Piscado” ta haya nan den un “voetje vrij” bou mesa pa sconde piedra cu a cay abou! Manera lamper Dr. Han ta sali foi cushina y cu gran habilidad diplomatico ta trese “broederliefde” back na mesa! Despues cu “Kid Tormenta” y “Kid Piscado” ta pika prome wega dilanti, Juancho Bola ta hasi un acto di “we come from behind” y ta bula fuse di “Kid Tormenta”!! Cu e perdida duro pa acepta aki, lesnan di “anger management” ta bay den bari di sushi, y cu voz di tembla mundo, “Kid Tormenta” ta declara cu ta na Sta. Rosa tin luga pa hunga domino asina….
Por ultimo, sin mucho esfuerso, na mesa number 4, e conocido “Capo di tutti Capi”, “Don Chicho” Erasmus, hunto Ronald “Hollandse Nieuwe” ta haya un “lesje” cerca Tico y Lucas! “Don Chicho” kermen esaki tabata un “terug naar het begin”…
Semi-final ta bay aden y Checz cu Tico “V” ta domina Baldo cu Tinchi, mientras n’e otro banda Tico “D” cu Lucas ta probecha di e dos flie nan sin rabo, esta “Lucky Viviano” y Juancho “Bola”!! E gran final “NOS cu NOS” 2017 ta entre Tico “D” cu Lucas contra Tico “V” y Checz!! Un tremendo bataya caminda por ultimo Lucas cu Tico “D” ta triunfa y meresidamente logra titula campeon “NOS cu NOS” 2017!
Na di 3 luga ta sali Baldo cu Tinchi, kende nan ta probecha di algun “short cut” suisida cu “Lucky Viviano” a cuminsa tuma na final. 99 Bar y Restaurant kier a gradesi Romar Trading pa su tremendo patronisacion di full aña, y muy en especial na su fiel clientenan batayadonan den domino di full aña pa otro tremendo ambiente n’e unico Domino Square Garden na mundo, esta 99 Bar & Restaurant. Na un y tur di tur curazon un bon pasco y feliz y prospero 2018!!


text:
Por paga e voorlopige aanslag di OZB teniendo kuenta ku e kantidat di lunanan ku a sobra despues di e fecha di e aanslag.
Mester paga e aanslag definitivo si denter di 2 luna despues di e fecha menshoná riba e aanslag.
No tin mester di paga e aanslag delantá si Ontvanger a bai di akuerdo pa posponé e pago. Esaki por ta relashoná ku un karta di opheshon òf un apelashon ofisial.
Por sosodé ku ta haña diferente aanslag definitivo di OZB pareu, mientras tantu ainda tin ku paga e voorlopige aanslag di OZB pa e aña koriente. Esaki sin tene kuenta ku otro tipo di impuesto ku mester paga.
Den e kasonan aki por palabrá ku Ontvanger un areglo di pago ku ta desviá for di e periodo di pago ku ta menshoná riba e aanslag. Ontvanger por bai di akuerdo ku e petishon si e ta haña ku e argumento pa esaki ta balido i rasonabel.


text:
WILLEMSTAD - Frakshon di MFK a tuma nota den e matutino Extra di dia 15 di mei 2018 riba página 48, un komunikado di “Openbaar Ministerie” (OM), ku e siguiente título;
“Periodo di fakansi ta den porta, paga bo but pa evitá mal kontentu na Hato”
Na promé lugá MFK ta di akuerdo ku tur siudadano ku faya ku regla di tráfiko i risibí un but mester kumpli ku pago di esaki.
Pero nos ta lamentá profundamente ku tin diferente otro posibilidat pa hasi kobransa di but i kier suplika Minister di Hustisia pa hasi loke ta su alkanse pa no permití ku OM pa bai para na aeropuerto di Kòrsou pa kobra famianan un but ku nan tin pendiente pa paga.
Siudadanonan di Kòrsou tin debe serka mas instansianan di gobiernu, awor imaginá Minister Girigorie ku mayan ku Dios ke, Ontvanger di Kòrsou disidí ku e ta bai para na aeropuerto di Kòrsou pa kobra siudadanonan ku ta bai biaha impuesto ku nan tin pendiente pa paga, ku Aqualectra i UTS tambe bai para na aeropuerto pa kobra.
E forma di kobra aki Minister Girigorie, ta kontra di tur étika i ta un forma di “harassment” di parti di OM na mama, tata i e yunan ku ta sali di vakashon.
Basa riba e forma abrupto i sin sentimentu ku OM ta aktua, ta pone nos hasi e siguiente preguntanan na Minister Girigorie.
1. Minister por informá Parlamento kua ta e maneho di kobransa di but di parti di OM?
2. Minister por informá Parlamento kua lei ta outorisá OM pa bai para na aeropuerto pa kobra famianan di un forma di “harassment” but nan pendiente?
3. Un persona ku tin but pendiente por drenta un areglo di pago ku OM?
4. Si Minister permití ku OM ta bai kobra den temporada di fakansi, siudadano na aeropuerto ora e siudadano no por kumpli ku pago na aeropuerto, lo detené e siudadano aki i enkarsel’é?
5. Minister por informá Parlamento si lei ta permití otro instansianan di gobiernu i/òf kompanianan di gobiernu pa bai para na aeropuerto i kobra siudadanonan debe nan atrasá i/òf pendiente?
6. E kobransa di but na aeropuerto dor di OM no ta violá tratadonan internashonal ku ta protegé derechi di hende?
7. Kua ta e motibu ku OM no ta hasi uso di por ehèmpel “Incasso-buro” pa kobra butnan pendiente, na lugá di bai para na aeropuerto i kobra famianan ku ta biaha huntu ku nan yunan?
8. Dikon ora un siudadano bai paga su impuesto riba number di outo òf kùr su outo no ta kobra e butnan pendiente na e siudadano?
Frakshon di MFK ta spera ku promé ku 6 di yüli próksimo, ku periodo di vakashon kuminsá Minister lo por duna un kontesta riba nos preguntanan, debí ku e forma di kobra but aki no ta akseptabel pa pueblo di Kòrsou.


text:
ORANJESTAD - E ta deber di cada un di nos pa hiba un maneho responsabel di desperdicio y asina realmente promove un Aruba limpi y sostenibel pa generacionnan largo.
Esaki ta algo cu e compania cu awendia nos conoce como Ecotech ta reflehando desde su inicio na 1985. Semper cu e mision pa ofrece servicio di calidad den un manera efectivo y eficiente pa cumpli cu e demanda di su clientenan. Cu un variedad di servicionan pa colecta desperdicio, trahando incansablemente pa bienestar di nos medio ambiente. Ecotech a demostra e amor pa nos dushi isla y determinacion pa conserva su bunitesa.
Historia di Ecotech
Ecotech ta un unificacion di tres empresa pa recoge desperdicio: Ganata Cleaning NV di Shon Pa Lopez (estableci na 1985), Fast Cleaning NV di Sr. Chogogo Arends (estableci na 1997) y ATCO NV existente for di aña 1928. E combinacion aki a wordo yama Ecotech (Ecological Technologies). E actividadnan di recoge desperdicio a cuminsa na 1985 cu mas o menos 30 pa 35 empleado cu tremendo dedicacion pa nan trabou. E tempo ey e compania internacional bou nomber di Hurco Jumco a asisti Ecotech pa instala ekiponan nobo y asina hunto nan a converti un warehouse grandi den un facilidad pa reciclahe di material. Asina Ecotech a cuminsa na separa carton y bleki di aluminium for di e desperdicio di su clientenan y cuminsa exporta esaki. Despues a sigui pa separa piedra y santo pa recicla y uza esaki bek. Tambe a cuminsa na saca hero for di desperdicio y te cu dia di awe ta exporta esaki. Ecotech tambe ta recoge azeta uza pa exporta of re-uza y ta duna servicio di destruccion di documentonan confidencial di banconan y otro empresanan.
Partner Strategico den maneho di desperdicio residencial
E entrada di Ganata Cleaning N.V. den aña 1985 a nifica e comienso di e mercado di maneho di desperdicio Arubiano. Esaki a wordo bon ricibi como cu e tempo ey DOW tabata encarga di pikimento di sushi y 3 aña despues na 1988 Serlimar a wordo estableci como un departamento gubernamental. Varios tabata e momentonan na unda Ecotech mester a yuda DOW/Serlimar pa completa e tarea di piki sushi na tur cas na Aruba. Na aña 2000 Ecotech a yuda Serlimar pa recoge desperdicio di 6,690 cas pa un periodo di mas di un aña. Esaki a crea un partnership strategico entre e entidadnan. Na 2005, Serlimar a wordo restructura den un Siu Generis cu e intencion di cuminsa cobra pa servicionan residencial.
Actualmente Ecotech ta conta cu aproximadamente 6,000 cliente residencial y comercial, como tal ta recoge mas cu 50% di desperdicio di Aruba den un forma limpi y responsabel uzando ultimo tecnologia y creando mas di 100 cupo di trabou. Ecotech su mensahe semper ta: “hunto so nos por traha pa un Aruba limpi y sostenibel”. Pa mas informacion tocante Ecotech su servicio- y productonan sostenibel cu bo por depende di dje, por fabor tuma contacto libremente na telefon 5824684, of riba nos website www.ecotecharuba.com


text:
ORANJESTAD - Diadomingo atardi algo prome cu 5or a cuminsa un persecusion banda di Barcadera y a bin termina banda di Sero Blanco. Aki ta trata di e auto Toyota Vitz A-33020.
Varios herido y un baby envolvi den accidente na Tanki Leendert
Oranjestad – Diabierna merdia riba e caminda na Tanki Leendert un Hyundai Accent a dal basta duro tras di un Mitsubishi Lancer.
Bewakernan di KIA a drenta den accion pa 2 ora
ORANJESTAD - Diamars mainta trahadornan di KIA un biaha mas a opta pa drenta den accion pa 2 ora largo pa un decision cu Minister Arthur Dowers a tuma y pa nan esaki ta uno “inhustamente tuma”.
Segun comerciante a horta 15 mil Dollar na mercancia
Oranjestad - E comerciante aki den Havenstraat a manece Diamars mirando cu su lugar a keda kibra.
Yellow hunto cu sospechoso cu a pas’e arma, na man cu pia geboei den Corte
Oranjestad - Manera nos a publica, ayera mainta e sospechoso M.T. (Yellow) hunto cu e sospechoso R.v.d.B. a presenta den Corte.
Taxi a ranca palo di luz na Hooiberg
ORANJESTAD - Diamars marduga habitantenan di Canashito pa Hooiberg riba e caminda principal a scucha un desordo basta fuerte y despues coriente a bay.


text:
Diabierna anochi den un Centro Deportivo Betico Croes colma cu hende, e tan spera Caribeaan Fighting Championship number 5 a tuma lugar. Mester bisa cu e atendencia un bes mas tabata super bon mientras e peleanan entre nos propio atletanan di MMA y esnan di exteerio principalmente contra di Republica Dominicana. E eventonan di MMA ultimo anjanan a hopi popular na Aruba y ta atrae varios peleadornan for di tur parti di nos region y continente. E peleanan di diasabra ultimo tabata sigur di bon nivel unda e publico presente a sa na duna respaldo na cada un di e atletanan aki cu ta hasi nan maximo esfuerzo pa duna un bon bataya na esnan presente. Tur pelea a pone e publico lanta y aplaudi cu gritonan duro. Algo cu sigur a resalta e anochi aki tabata e dominio di e atletanan di MMA procedente di Republica Dominicana cu a sa na gana tur nan combatenan y e mayoria den forma convincente. No por keda sin menciona e “main event” di e anochi entre pealeador Hulandes. Michael Kuiper y e MMA-er local Adrick Croes cu a duna esnan presente un show completo cu Croes comoe vencedor na final di a anochi. Sin duda e organisadornan por wak bek tras di un evento exitoso y tur cos ta mustra cu den luna di oktber proximo lo bay tin un revancha entre Aruba y Republica Dominicana den e CFC 6.
Lotto semper aportando na nos atletanan y e deporte local kier a manda un palabra di pabien na e organisadornan di e CFC 5.
Lotto tambe a aporta na e di 5 Caribbean Fighting Championship
Diabierna anochi den un Centro Deportivo Betico Croes colma cu hende, e tan spera Caribeaan Fighting Championship number 5 a tuma lugar. Mester bisa cu e atendencia un bes mas tabata super bon mientras e peleanan entre nos propio atletanan di MMA y esnan di exteerio principalmente contra di Republica Dominicana. E eventonan di MMA ultimo anjanan a hopi popular na Aruba y ta atrae varios peleadornan for di tur parti di nos region y continente. E peleanan di diasabra ultimo tabata sigur di bon nivel unda e publico presente a sa na duna respaldo na cada un di e atletanan aki cu ta hasi nan maximo esfuerzo pa duna un bon bataya na esnan presente. Tur pelea a pone e publico lanta y aplaudi cu gritonan duro. Algo cu sigur a resalta e anochi aki tabata e dominio di e atletanan di MMA procedente di Republica Dominicana cu a sa na gana tur nan combatenan y e mayoria den forma convincente. No por keda sin menciona e “main event” di e anochi entre pealeador Hulandes. Michael Kuiper y e MMA-er local Adrick Croes cu a duna esnan presente un show completo cu Croes comoe vencedor na final di a anochi. Sin duda e organisadornan por wak bek tras di un evento exitoso y tur cos ta mustra cu den luna di oktber proximo lo bay tin un revancha entre Aruba y Republica Dominicana den e CFC 6.


text:
WILLEMSTAD,—-Den apénas 1 siman ku e piesa “No bira lomba” di Orkesta Karimbó ta riba merkado, ya e ta markando su number. Segun komentario, tin 2 D.J. ku no ta muchu kontentu ku te ainda nan no a haña un kopia di e piesa direktamente for di Karimbó mes. Kon ku bai bin ya “No bira lomba” ta den diskushon.
No únikamente pa su melodia ku ta hibabo, sino tambe pa su letra simpel, bon skohé i mensahe positivo i di ánimo. Ta bon pa paga tinu riba esaki.” No bira lomba” a keda grabá den studio di Djego Paula. E músikonan ku a graba ta pa tròmpèt Norman Kooks i Shurendi La Cruz. Pa trombon Axel Concencion i Giovanni Atalita. Pa ritmo Broer Reigina, riba piano Enrico Henriquez, riba bas Papi Susanna, i tambe Fels Susanna.
E kordinashon general tabata den man di Axel Concencion. Areglo básiko pa tròmpèt i trombon ta di Wini Poulo. Areglo adaptá i spesífiko ta di Axel Concencion. E komposishon di letra i melodia tabata den man di Wini Poulo, ku ta e kantante.
Tin un kantidat di 200 c.d. ku esnan ku ta interesá por haña grátis serka Wendell Martis, òf via un di e integrantenan di Kaimbó. Ta bala pena skucha “No bira lomba” i hasi loke e palabranan ta bisa. Un biaha mas Kòrsou tin un komposishon nobo. Éksito na e otro banda músikanan ku a kuminsá trein ” No bira lomba.”


text:
Booshi Wever di UPP:
CAFT TAMBE A MUSTRA CU “CRISISHEFFING” TA PA SIGUI DEROCHA PLACA
Dia 29 di mei u.p. CAFT a emiti su rapport di e prome kwartaal di 2018, na unda varios cos a wordo treci padilanti.Nos a dedica tempo pa analIsa minuciosamente e relato di CAft encuanto e prome kwartaal di 2018. Loke a yama di inmediato nos atencion ta e siguiente puntonan.
Na prome lugar CAFT ta señala cu Serlimar a gasta 1.9 miyon menos cu presupuesta den e prome kwartaal. Con esaki por ta posibel si ta conoci cu Serlimar ta un “noodlijdend bedrijf” y recientemente a gasta placa pa e embeyese e oficinanan. Es mas tin dos(2) director cu salario di director y a tuma varios hende den servicio y a sera varios contractonan nobo na Serlimar mes y riba dump. E pregunta ta si CAFT ta wordo informa debidamente of tin trocemento di informacion.
Na di dos lugar CAFT ta señala cu a gasta 0.5 miyon florin mas na personal den e prome kwartaal compara cu 2017. Esaki nifica cu a tuma mas personal den servicio y cu e cifra di DRH (recurso humano) no ta klop cu lo tin 187 menos personal den servicio, loke un mandatario
a declara na radio. A tuma por lo menos 115 hende den servicio cu lo bai costa por lo menos 7 miyon florin extra y e pregunta grandi ta cuanto di e personanan aki ta presenta na pia di trabou?
Remarcabel ta e declaracion di CAft cu gobierno mester trata na mantene e cantidad di personal na e nivel di 2017. CAft ta duna e gobierno di e forma aki e bendicion pa tuma mas hende den servicio, pasobra nos sa cu e gobierno anterior a hinca durante y na final di su
periodo un cantidad grandi di persona den e diferente departamentonan. Pues un “carte blanche” pa no reduci e gasto total di personal, manera Raad van Advies y CAft mes a propaganda e ultimo añanan. Y ta parce cu ya caba e gobierno aki a tuma un “voorschot” riba esaki.
“Last but surely not least” nos kier a cita loke CAFT a bisa riba pagina 3 di nan rapport:
“Het is van belang dat de BAVP introductie en de belastingverhogingen tijdig geïmplementeerd worden om de begrote meeropbrengsten daadwerkelijk te realiseren. Aruba geeft aan dat de
BAVP geen bestemmingsheffing specifiek ter dekking van de beschikbaarheidsvergoedingen van de PPP-projecten is. Dit betekent dat de opbrengst van de BAVP in de algemene middelen vloeit”.
Gobierno ta haci tur posibel pa purba hustifica e MEDIDA cu a ser pasa den strot di nos pueblo. A argumenta cu “crisisheffing” ta pa paga pa e proyectonan corupto di AVP/POR. CAFT corectamente a señala cu e BAVP NO ta un “bestemmingsheffing”, pero cu e placa procedente di esaki ta bay den e “algemene middelen” loke nifica cu e placa aki por ser usa pa cualkier otro tipo di gasto. E “crisisheffing” pues parce di ta destina pa simpelmente por sigui derocha placa. Loke ta hustamente nos a bin ta señala e ultimo dianan. ARUBA,QUO VADIS??
Booshi Wever
Lider partido UPP
31 di mei 2018


text:
Aruba Volleyball Association ta organisa pa di 3 aña consecutivo COPA AVA 2018 na unda tur Organisacion, Clubnan, Gruponan Recreativo tanto adulto como hobennan di volleyball por participa y competi pa e titulo campeonil.
Apertura di COPA AVA 2018 lo tuma luga diasabra 28 di april 2018 y inscripcion ya ta habri. Tur Organisacion y Teamnan di Volleyball (comercial) por registra na [email protected]
COPA AVA 2018 lo tuma luga ariba diasabra y den diferente Barionan di Aruba. E meta ta pa stimula e participacion di mas atletanan y tambe pa atrae mas fanaticonan di volleyball den diferente districtonan pa apoya e atletanan. Pa e aña aki tin e siguiente categorianan:
– Liga U-16 (Mucha Muhe y Mucha Homber) – 4 X 4
– Liga te cu 19 aña (Mucha Muhe y Mucha Homber) – 6 X 6
– Liga te cu 23 aña (Dama y Cabayero) – 6 X 6 Liga B
– Klasse (Dama y Cabayero) – 6 X 6
– Liga A – Klasse (Dama y Cabayero) – 6 X 6
Y Liga Recreativo (Dama y Cabayero) – 6 X 6
Tur teamnan di Volleyball di tur sector den nos comunidad por registra nan team (nan) y asina competi den e Campeonato di Copa AVA 2018.
Ultimo dia pa inscripcion lo ta diabierna 13 di april 2018


text:
Cientificonan di e Universidad di Texas, na Merca, a descubri cierto mecanismonan molecular cu ta goberna e respuesta adaptativo di e celnan, tanto den raton como den humano. Su trabao por facilita e buskeda di e tratamento contra e efectonan di hipoxia (falta di oxigeno) no solamente como consecuencia di haltura, sino tambe den dolencianan respiratorio y cardiovascular. Pa sobrevivi na e riguroso condicionnan di sero halto, unda cu respiracion ta haci mas dificil cu na nivel di lama, e organismo ta purba di mobilisa mas oxigeno pa e tehido y organonan. Un di e mecanismonan cu ta pone en marcha den e circunstancianan ta e liberacion di adenosina, un molecula cu ta preveni na e fuganan vascular, ta reduci inflamacion y ta contribui na dilata e adernan.
Estudionan previo a mustra cu e exposicion ripiti riba halturanan eleva ta promove un adaptacio mas rapido den ambientenan cu poco oxigeno. E basenan molecular pa splica e fenomeno aki, sin embargo, no ta comprendibel en detaye.
Yang Xia y su grupo di investigado a identifica un proteina celular denomina eENT1 cu ta reforsa e produccion di adenosina den condicionnan di hipoxia. Cientificonan a comproba cu e proteina aki ta degrada ora cu un humano ta riba un altitud y den ratonnan ubica den ambientenan cu poco oxigeno, loke ta faborece un acumulacion rapido di adenosina den plasma sanguineo y contraaresta e daño cu ta causa hipoxia den e tehidonan.
Esey ta precisamente e mecanismo cu ta reforsa depsues di unp rome ascension y cu ta provoca loke cu investigadornan a yama “memoria hipoxica” di e celulanan sanguineo.
Autornan di e estudio ta sugeri cu ta actua riba e proceso di degradacion di e proteina eENT1 por crea espacio pa metodonan terapeutico nobo cu ta evita dañonan cu ta provoca diverso enfermedadnan.
Fuente: http://www.eluniversal.com/


text:
Barranquilla2018News
Ceremonia Despedida Barranquilla 2018
28 atleta lo participa na e gran evento aki
Diahuebs anochi den e Frank Conway room di Casa del Mar, Comite Olimpico Arubano (COA) a tene un anochi ameno y masha special, unda a celebra e Ceremonia di Despedida di e delegacion cu lo sali otro siman pa e Weganan Centro Americano y Del Caribe Barranquilla 2018. Aruba lo participa cu 28 atleta, den 10 diferente deporte cu ta consisti di 11 disciplina.
Presidente di COA, Sr. Roy Mezas y Secretaria General di COA, Sra. Nicole Hoevertsz a hiba palabra pa tur esnan presente. Despues Hefe di Mision, Juelle Thode a duna informacion general di e biahe di e delegacion y reglanan cu lo mester tene cuenta cun’e na Colombia durante e Weganan.
Por ultimo e atleta di natacion, Mikel Schreuders a keda nombra como abanderado, cual ta e persona cu lo carga e bandera di nos pais durante e ceremonia di apertura di e Weganan Centro Americano y Del Caribe Barranquilla, Colombia. Presidente di COA, Sr. Roy Mezas a pasa e bandera na e hefe di mision, Juelle Thode, cu por ultimo a pasa esaki na e atleta Mikel Schreuders.
COA ta desea cada un di e integrantenan di e delegacion pa Weganan Centro Americano y del Caribe Barranquilla 2018 tur clase di exito y lo sigui nan pasonan di cerca, manteniendo e pueblo di Aruba na haltura na tur momento.


text:
Sranantongo
Sranan (Tambe Sranan Tongo "Lenga Surnameo", Surnam, Surnames, Suriname Creole, Taki Taki) ta un lenga kriyoyo papia komo lingua franca dor di aproksimadamente 400,000 na Suriname. E ta e lenga principal di e kriyoyonan surinam.
Pasobra e ta wordu papia dor di e Hulandesnan, Javanesnan, Hindunan, anto chinesnan, mayoria di e surnameonan ta papie kumo lingua franca, komo e surnamnan na Suriname mes, antes un kolonia Hulandes, i e immigrantenan di origen Kriyoyo-Surnameo ku ta biba na Hulanda.


text:
Minister Dangui Oduber:
Ta conscientiza pueblo riba Dia Mundial di Enfermedad Mental
Segun Minister di Salubridad Publico, sr. Dangui Oduber, ta su deber como Minister pa conscientiza e pueblo encuanto tur enfermedad cu ta biba den nos comunidad. Dia 10 di Oktober ta dia mundial di enfermedad mental pues lo toca e importancia di e tema aki.
Mitar di tur enfermedad mental ta cuminsa na e edad di 14, pero mayoria di e casonan no ta wordo detecta of trata. Encuanto di e enfermedad bao di e adolecentenan, depresion ta e tercer causante principal. Suicidio ta e di dos causante y ta causa morto bao hobennan di edad entre 15 pa 29 aña. Consumo dañino di alcohol y droga encuanto e adolescentenan ta e mayor causante, esaki hopi biaha ta conduci na conducta di riesgo manera tene relacion insigur of trece peliger den trafico ora di maneha un vehiculo. Na tur tin 20 diferente grupo grandi di enfermedadnan mental, cu tin bao di nan atrobe un gran cantidad di otro enfermedadnan mas chikito.
Manera ta conoci e gobierno aki no a ricibi un situacion facil, pa 8 aña e gobierno anterior a corta gasto y no a inverti den e ser humano cu consecuencia cu Aruba a keda hopi atras den psiquiatria y adiccion compara cu Corsou y Hulanda.
Tumando nota di tur e cifranan den e area di enfermedad mental, e gobierno actual ta sigui cumpli cu promesanan di campaña unda e ser humano ta central. E gobierno aki lo sigui mehora e servicio na nos comunidad y baha e tempo di espera cu e pacientenan ta warda pa por wordo atendi. Lo haci esaki door di busca mas profesionalnan den servicio door di entre otro pone mas fondo disponibel y tambe door di e programa di AruBig, caminda yiunan di tera cu a studia medicina den region tambe ta haya oportunidad pa traha na Aruba.
Minister di Turismo, Salud Publico y Deporte, sr. Dangui Oduber ta sigui traha pa mehora e calidad di bida di esnan cu ta sufri di e enfermedad mental y tambe di nan famia. Dentro di 2 luna e Minister lo mustra pueblo con e lo ehecuta su vision pa cu e maneho integral pa cu nos sistema di Psiquiatria y Adiccion.


text:
BCA ta publica su vision pa 2020 den e plan Bela Yen
Banco Central di Aruba (BCA) a publica su plan multi-anual, esta “Bela Yen: Nos Plan Strategico 2016-2020” den cual BCA ta expone su vision pa 2020. E plan aki tabata solamente pa uzo interno, pero a dicidi di haci esaki tambe obtenibel riba e website di BCA pa asina informa comunidad di Aruba tocante e metanan di BCA pa 2020. E plan ta basa riba e tareanan principal di BCA manera e mantencion di e stabilidad di nos florin, e supervision riba e sistema financiero, y e emision di biyete y moneda di Florin.
“Bela Yen” ta un dicho na Papiamento cu ta significa full speed pa dilanti. Esey sigur ta visibel den e ambicionnan cu CBA a propone pa su mes pa e periodo actual te cu 2020, cualnan ta: ta un banco central prominente den region, haci su trabou na un manera eficiente y orienta riba resultado, y ta un organisacion atractivo pa talento excepcional. E ambicionnan multi-anual aki ta e punto di partida pa planifica e maneho anual y BCA ta procura cu tur su departamentonan ta alinea nan mes cu nan propio metanan den e cuadro di Bela Yen.
Un ehemplo concreto cu ta resalta den e plan aki ta e deseo pa modernisa e sistema di ‘clearing’ actual. E prome paso pa cu esaki ta e lansamento di e sistema nobo di pago instantaneo na comienso di otro aña. Den cuadro di educacion y informacion financiero, BCA lo disponi den futuro di un museo y centro di bishita. E creacion di un departamento di Stabilidad Financiero y alabes un organo di maneho encarga cu promove stabilidad financiero ta un meta concreto cu ta sumamente importante no solamente pa BCA pero pa Aruba henter.
“Como nos vision ta pa ta un banco central prominente den region na 2020, sosteni door di un cultura di integridad, excelencia y innovacion, ta importante pa henter nos ekipo sa con cada ken su trabou ta contribui na e meta aki. Cu e plan aki como fundeshi di nos trabou diario, nos no ta perde bista di ‘the big picture’’ y nos tarea pa Aruba”, ta comenta Presidente di BCA Jane Semeleer.
A presenta Bela Yen den e aña cu BCA a celebra su di trinta aniversario, esta 2016. Durante e añanan cu a transcuri, e ambiente den cual BCA a opera a bira mas dinamico y compleho. Pero danki na BCA su maneho monetario e balor di e florin a keda stabiel y ta un simbolo di orguyo y identidad nacional. Banda di esey, BCA a promove un desaroyo sano y integro di sector financiero, cual ta tambe fundamental pa un economia creciente y vibrante.


text:
Ingezonden stuk van Abram Capello in Amigoe di Curaçao:
Un Tributo na un gran Senor Jacobo Palm, un musico "Par excellence"
Bibando band'e pro katedral di Santa Ana, fo'i jong m'a konosé Shon Coco Palm. Ora m'a bira sirbido di misa,
m'a konosé su musika di orgel hopi mas mihó.
Nunka mi por lubidá kon e tabata kompanyá "Prefatie" i "Pater Noster" ora Pastor Smit of Pader Schipper tabata hasi misa kantá of solèm. Tur e dos sacerdotenan aki tabata gosa un mundo di e kompanyamentu. Tur e padernan aki tabata hombernan ku un stem sonoro. Na okashon di Respons kantá of solem, Shon Coco tabata dal e marcha funebre di Chopin, ku henter misa tabata ril! Carl Fensohn, músiko i consul general di Alemania a yega di bisami: "Ese hombre es un gran maestro, un Genio, formidable"!
Na misanan pontifical ku obisponan manera Mgr. Vuylsteke (un dje deftignan), Mgr. Verriet, Mgr. Zeppenfeldt, ku presencia di un gouverneur manera Fruytier van Slobbe (e gran militar), Wouters, Kasteel, e orgel di Shon Coco tabata dominá e misa i luga di hendenan resa tur tabata waak na direkshon di koor. Asina impresionante i magistral e musika ku tabata bini dje gran Maestro tabata. M'a kompanya Shon Coco durante hopi anya ku un grupo chiki di otro musikonan na varios okashon. Esunan mas importante pa mi tabata e misa di Pasku marduga. Inolvidable tabata e funshonnan di e grupo di damas "La Charité" i "Santa Cecilia" na Teatro Brion!
Marchanan básico manera "High School Cadets" (Sousa) i " Hungarian Dance no 5" (Brahms) tabata e piesnan di entrada. Nos tur a gosa, anto hopi! I Shon Coco, semper chistoso i gewoon. Dia mi tabatin ku hala na pia pa mi trabou den Mundo Nobo, hopi bes Shon Coco bayendo Habaai tabata stop auto ku e chauffeur Abelino pa mi hanya un kabé'i boto te Mundo Nobo. Ta duel mi mashá ku dia e tabata bai kumpli 90 anya i un biaha mas, despues dje dia ey ku mi a pidi e autoridatnan konserni pa laga Shon Coco mes inaugurá su kaya of su plaza ku su number ariba, mi no a hanya un kontesta. Te ainda aki na Antiyas nos ta antikuá i nos no ke weta na Merka of otro luga mas progresivo, kaminda e hendenan mes ta inaugurá bapor, submarino, plaza i kaya ku nan number!! Esaki te ainda ta duel mi mashá.
Shon Coco, danki pa tur cos. Mi sá ku tur loke ku Bo a hasi tabata manera ta inscribi riba Bo orgel di Sta. Ana "Ad Majorem Dei Gloria". Sosega na paz.
Abram Capello
Na Memoria
Di Jacobo Jose Maria Palm (Shon Coco)
Musik tabata su ilusion
Ku ne e tabata trese paz y union
Sinjando tur hende lesa jabi SOL
Dunando identidad na musik di Korsow
Ora bisa wals bo bisa Shon Coco
Su partituranan ta hasi bo loco
Hasta san Pedro sa baha foi shelo biba lur
Ta ken ta toka musik di papa Dios den scur
Piano tabata e instrument di su bida
Ku ne e ta duna wals mazurka y danza pia
Compositando sin kansa un kasi tur dia
Pa awe nos por saborianan ku alegria
Shon Coco Palm su kurpa a bai laga nos
Pero su alma musikal a keda serka nos
Y foi banda ariba te bando abow
Korsow hamas lo lubida su bon trabow
Danki SHON COCO PALM (R.I.P.)
BOEIS HAILE
Jacobo Palm den memoria
KU NOS PAIS TA riku na talento i musika esei no tin duda. Atraves di aña nos pais a konose varios personahe grandi,
ku sea pa nan estilo di bida, nan trabou ò talento a hasi nan nomber inolvidabel den pueblo. JACOBO PALM awor tambe
ta forma parti di e inmortalnan den ambiente musikal. Su aporte na musika Antiano sin duda ta grandi i su
komposishonan a juda enrikese nos tesoro nashonal musikal.
Jacobo a nase dia 28 di november 1887 i tabata yu di Sr. Antonio Palm, otro miembro di e famia Palm ku den e epoka ey tabata domina ambiente musikal di Korsou. Shon Coco Palm manera e tabata konosi den pueblo, a kuminsa na edat hoben den musika, ku 7 aña e ta tuma les di musika serka su tawela Gerrie Palm i a haña un bon base pa despues e sigui desaroya su mes den musika. Na edat di 20 aña ya e por domina diferente instrumento i tambe e por kuminsa duna les na hobenan di su tempu. Na aña 1917 na ta nombre muziekleraar na Welgelegen, ku den e tempu ey tabata un "kostschool". Tambe Shon Coco a duna su servisio na misa di Santa Ana den Otrobanda, na unda ela keda komo organista durante mas ku 50 aña, demostrando konsistensha den su trabou i amor pa su profeshon.
Ademas Shon Coco a aktua tambe banda di varios musiko internashonal i a duna presentashonan solo den diferente sitio. Su saber amplio i abilidat pa interpreta musika klasika a pone ku nan a nombre tambe 'concertmeester' di orkesta Filharmonika di Korsou. Tambe Shon Coco a forma parti pa varios aña di e Strijkkwartet di Korsou ku a duna varios pretentashon eksitoso.
Ademas di ta konosi pa su komposishonan speshal pa misa Shon Coco tambe a komposita hopi otro piesa den estilo popular manera Wals, Tumba, Mazurka, etc. Algun di e komposishonan aki ku a duna masha pupularidat den su tempu ta e.o. Corazon en la mano, Victoria, mi consuelo, elsa maria, 12 de mayo, eliza, ave de paso i lagami na mi lugar.
Sin duda e aporte di Jacobo Palm na nos musika ta grandi i esaki lo keda pa semper un rekuerdo inolvidabel pa generashon ku lo bini! Pesei tambe den su tempu ela sa di gana kariño i apresio di un i tur. Komo rekonosimentu pa su labornan ela ser kondekora na varios okashon p.e. ku Ridder in de Orde van Oranje Nassau.
Resientemente su nietu Dr. Robert Rojer a graba un LP ku komposishonan di dje di e perioda entre 1905 i 1925 ku tabata un tempu bryante pa e gran musiko aki. Pa esnan ku na bida a konose e gran persona aki si duda pa semper den nan memoria i pa esnan ku no a konose, nan konsuelo la su komposishonan ku lo keda pa semper komo un monumento perpetuo den musika Antiano....
Paz na su restunan
E Dekano di musikonan a bai sosega, despues ku no muchu dia pasa ela risibi su promoshon komo "Officier in de Orde van Oranje Nassau". Distinshon Real otorga na su persona pa honra musikonan antianu. "Shon Coco Palm", manera Antia i mundu konose no a buska honor i gloria pa su mes, sino pa lokual durante henter su bida ela edifica, "ekspreshon musikal di nos ku ta yu di e tera aki". Su grandesa ta su firmesa den tur simplesa. Su fe, su amor i dedikashon a inspire pa inmortalisa e Dekao "Shon Coco Palm", su fakultat "Music Antianu" i "Nos Pueblo", ku sea ta kompone, aregla, kanta, toka, balia, ta siña of scucha musik antianu. Ku pa su sernan keri sea di konsuelo ku ekonan di su alma lo keda resona pa semper den nan kurason, loke ta hasi ku Shon Coco nunka lo muri.
Dekano Sosega na Pas.
Prome Minister di Antia Ulandes,
Don Martina
HOME


text:
Charla grátis: “MALESA di PARKINSON” Djamars 5 di YÜNI 2018 na Sentro di Bario Souax
Fundashon Pro Souax, Sentro di Bario Souax i Sentro Médiko Souax ta anunsiá na habitante di barionan di Souax, Gato i bisindario i tur otro interesado, ku djamars awor 5 di yüni lo tin otro interesante charla riba salú i kuido di salú. E luna aki, e tópiko ta: MALESA di PARKINSON.
Un i tur ta keda invitá pa bin tende Dr. Oliva splika kiko ta e Malesa di Parkinson. Entre otro e lo papia riba e símptomanan i faktornan di riesgo di Malesa di Parkinson. Tambe Dr. Oliva lo amplia riba di ki manera ta diagnostiká e malesa aki i ki tipo di tratamentu i terapia ta uza den kaso di Malesa di Parkinson. E charla ta tuma lugá na Sentro di Bario Souax. Orario di e charla ta di shet’or pa mitar di nuebe di anochi. Entrada ta grátis. Durante e charla lo tin amplio oportunidat pa hasi pregunta.
Fundashon Pro Souax ke animá tur habitante di bario di Souax i Gato pero tambe otro interesadonan
pa asistí na otro charla interesante riba bo salú i kon kuida bo salú.
Charla riba salú i kon kuida bo salú
Tópiko :”MALESA di PARKINSON”
Oradó : Dr. Octavio Oliva
Dia : Djamars 5 di YÜNI 2018
Ora : Shet’or pa mitar di nuebe di anochi (19.00 – 20.30)
Lugá : Sentro di bario Souax
Entrada : GRÁTIS


text:
WILLEMSTAD – Unabes ku ta konosí ku 21 di yanüari 2018 ta e fecha pa e di-14 edishon di Ride, Sail, Swim & Walk for the Roses, e mas ku 10.000 partisipantenan por sinkronisá nan entrenamentu riba esei. E promé paso pa un programa eksitoso nobo di aktividat pa sostené e lucha kontra kanser ta e estreno lokal di e pelíkula Wonder dia 16 di novèmber awor. Un novedat ta ku a agregá kranking na spinergy. Esei ta kore baiskel ku man di moda ku hende ku hèndikèp tambe por partisipá. Esaki i mas informashon a bini dilanti awe tardi na e anual konferensia di prensa kick-off pa Ride for the Roses 2018 den kurá di Landhuis Cerrito di spònser prinsipal ORCO Bank.
Pa e rekoudashon di fondo, esun mas grandi na Kòrsou, e meta final ta i ta keda pa tur su sekshonnan rekoudá mas tantu plaka posibel pa Fondo Prinsesa Wilhelmina Fonds (PWF). E direktiva RFTRC ku Robbin Martina komo presidente na timon ya pa basta tempu ta trahando duru pa hasi e edishon nobo atrobe un éksito finansiero grandi. E otro miembronan di direktiva ta Benno van Leeuwen, Jim van Luipen, Curd Evertsz, Geert Bijlstra, Raoul Hooftman, Helena Seferina, Arthur Rosaria i Stephan Veen. Nan tin sosten di un ehérsito di voluntario ku kada un ta duna su kontribushon sin spera nada bèk i nan por stèns riba e patrosinadornan ku ORCO Bank 14 aña largu kaba e spònser prinsipal.
E pelíkula Wonder
E promé parti di e programa di aktividat ta djaweps dia 16 di novènber ora ta pasa e pelíkula nobo Wonder durante un anochi festivo den The Cinemas in Riffort. Esaki ta e storia di un mucha hòmber di 10 aña yamá August ‘Auggie’ Pullman ku danki na sosten di su mayornan, ruman muhé, dosentenan, un amigu i un amiga ta pasa un periodo difísil na un skol básiko normal. Na skol nan tabata tent’é pa su kara desformá, loke ta resultado di numeroso operashon. E lucha ku e mucha aki a hiba kontra tentamentu na skol, riba kaya, i tur otro kaminda ta demostrá un tenasidat pa por superá tur esaki. Su aseptashon ta total ora e skol ta honr’é na final di e aña eskolar pa su méritonan spesial.
E pelíkula ta basá riba e novela pa mucha ku e mesun título ku Raquel Jaramillo bou di e seudónimo R.J. Palacio a trese riba merkado na febrüari 2012. E tabata inspirá pa e teksto di e piesa ‘Wonder’ di e kantante Nathalie Merchant. Den e pelíkula e papel di e mama ta pa e aktris Julia Robert ku a gana hopi premio Grammy kaba i ku na final di e pelíkula ta yama su yu hòmber ku tantu nan a tenta un ‘milager’. E loke ta bai rekoudá ku e pelíkula aki ta bai manera semper finalmente i kompletamente pa e fondo pa kombatí kanser, PWF.
Djadumingu 21 di yanüari 2018
Meskos ku den e último añanan ta spera atrobe alrededor di 10.000 partisipante huntu na e diferente partinan di e evento grandioso aki riba djadumingu 21 di yanüari 2018. Kada un di e partinan aki tin un elemento di kompetensia den nan, pero partisipashon di mas tantu hende posibel ta mas importante ku e elemento kompetetivo: riba baiskel, riba boto di bela, den landamentu, den kanamentu i korementu, pero tambe den spinning.
Mainta tempran e sentenar di kanadó i koredónan ta start na Awasá pa atraves di sea brùg Emma òf e brùg haltu Juliana pasa den kayanan di Punda, Pietermaai, Marie Pompoen bai
Mambo Beach Boulevard. Famianan kompleto ta partisipá – pa un bon kousa. Djis despues e koredónan di baiskel ta sali pa e diferente distansianan, tantu riba kaya komo un ruta pa mountainbike route. Nan salida i final tambe ta na Mambo Beach Boulevard. E landadónan ta baha na awa na bahia di Jan Thiel pa landa bai e playa di Mambo Beach Boulevard.
Na e mesun playa aki e djadumingu ei tin e tan popular Spinergy: un akto deportivo hopi intensivo riba spinningbikes kaminda kompanianan ta kompetí ku otro i nan prestashon deportivo ta konopá na rekoudá mas fondo. Na esaki awor ta agregá un parti nobo: kranking. Riba dos baiskel spesial awor hende ku hèndikèp tambe por kontribuí na e evento deportivo aki pa e bon kousa. E espektativa ta ku hustamente e grupo aki lo tin di gana pa duna nan granito ku e novedat aki riba e programa.
A bolbe hinka e parti di ‘Sail’ den e programa atrobe, pero un siman previo riba djadumingu 14 di yanüari for di e klup di belero Jan Sofat. Detayenan di kada un di e partinan lo divulgá den un estadio mas despues.
Embahadornan di PWF
Komo sobreviviente di kanser e embahadornan di PWF Betto Betrian i Millicent Gracia tambe a hiba palabra. E esensia di nan storia ta ku kanser no mester nifiká final di mundu i ku PWF ta hasi hopi bon trabou pa yuda pashènt pasa den nan tratamentunan.
Na e konferensia di prensa a sinta na e mesa prinsipal di robes pa drechi e dos embahadornan di PWF Betto Betrian i Millicent Gracia, RFTRC-presidente Robbin Martina, ORCO Bank-direktor Kenny Canword i PWF-representante Frieda Geller.


text:
Kralendijk – Riba e fecha 5 di yüni 1978 sr. Maikel Janga a drenta servisio di gobièrnu di Boneiru na departamentu di finansa.
Durante kuarenta aña largu Maikel a traha na praktikamente tur sekshon den finansa, Maikel su promé hefe tabata sr. Piet Martis q.e.p.d. Tambe Maikel a bai diferente kurso relashoná ku su funshon. Aktualmente Maikel ta atendé ku e parti di kobransa di OLB, e.o. erfpacht, impuesto riba turista i vehikulo, etc.
Dudley Wedevoort hefe di finansa a felisitá Maikel i famia, i a trese dilanti ku pa e poko tempu ku e konosé Maikel, Maikel ta kla pa yuda tur hende na tur momentu.
Sr. Gerald Silberie konsehero di ofisina di diputado Hubert Martis a remplasá diputado pa motibu di trabou.
Sr. Silberie promé di a hasi entrega di e sertifikado di rekonosimentu i e ènvelòp ku kontenido a felisitá sr. Maikel Janga i famia, su koleganan ku durante e kuarenta aña nan a traha huntu den un ambiente positivo i responsabel ku otro. Silberie a deseá sr. Janga éksito i sigui ku e bon trabou , Maikel Janga na su turno a gradisí su koleganan i su famia di por a sostené durante e kuarenta aña nan.


text:
ORANJESTAD – Diasabra cu pasa a tuma lugar e prome evento di Crossfit Open 2018 na Aruba, cual a tuma lugar na Muscles and Lungs CrossFit, caminda cu differente atletanan di Crossfit a bini hunto pa competi y midi forsa durante di differente heat cu differente exercise. Ta bon pa bisa cu evento aki lo tin un duracion di cinco siman largo tur diasabra di 4:00pm – 8:00pm di anochi. Aki boso por mira un video recap cu nos di Sports Zone Aruba a traha di e prome evento.
Crossfit Open 2018 Aruba
By
Posted on
>


text:
Sivilisashon Azteka
Sivilisashon azteka tabata un grupo etniko ku tabata habita mexiko central, partikularmente e gruponan ku tabata papia e lenga di Nahuatl. Nan tabata dominá e region aki drurante e siglonan 14 pa 16 despues di christu. Azteka ta e palabra Nahuatl ku kiermen "hendenan di Aztlan", un pais mytholgiko pa e kultura aki. Pero despues a bin husa pa tur hendenan di e region Mexica. E centro di kultura Azteka tabata e suidat kapital di Tenochtitlan (aworaki Suidat di Mexico, situá riba un isla den e lago di Texacoco, e hendenan di e suidat aki tabata referi na nan mes manera Mexica Tenochca of Colhua-Mexica.


text:
ORANJESTAD (AAN) —Despues cu e grupo encarga cu e cushina di EPI pa basta tempo tabata reclama encuanto e cushina cu tabata den hopi mal estado, porfin awor nan por mira dilanti, cu un cushina completamente renoba y cu hopi material nobo pa por instrui e studiantenan cu ta ocupa nan mes cu tur loke tin di haber cu e parti aki.
Den combersacion cu e chef, e ta conta cu en realidad, e cushina cierto momento a bira asina un problema, te cu mester a stop su operacion, te ora cu a haya oido.
Hopi mandatario a bin wak e situacion, pero no a haci nada. Te dia cu e mandatario encarga a bay wak e situacion y a dicidi pa bay over na, laga haci e trabaonan necesario pa asina restaura henter e cushina aki cu a haya tur su ultimo detayenan necesario.
Awo e cushina di EPI ta manera un joya di cushina y ta sumamente agradable pa bolbe duna les.


text:
Moshon entregá pa evita ku PAR,MAN i PIN ta eliminá Enseñansa Liber i Gratis manera ankra den tratadonan internashonal i tambe nos leinan
Ta disidí:
- Pa urgí gobièrnu respetá tratadonan i leinan di nos pais i sòru en todo kaso pa hamas kòrta den enseñansa, ku pa e gobièrnu segun nan mes a indiká esaki ta un prioridat paso ta enseñansa ta fundeshi prinsipal pa un bon formashon di nos komunidat.
Moshon reunion públiko 9 di aprel pa evita Eliminashon Enseñansa Liber i Gratis dor di PAR,MAN i PIN by Gerrit Schotte on Scribd


text:
BENDEDÓNAN AMBULANTE MESTER TA DISPONE DI UN VENTVERGUNNING
WILLEMSTAD- Ministerio di Desaroyo Ekonómiko (MEO) kier ekstendé un rekordatorio pa medio di esaki na tur persona ku ta bende produkto di forma ambulante pa bai i regla e pèrmit nesesario pa por hasi esaki.
Meskos ku ta e kaso serka personanan ku tin un establesimentu i esnan ku tin un stènt pa bende kos kantu di kaya, personanan ku ta bende produkto di forma ambulante tambe mester ta dispone di un pèrmit bálido pa por hasi esaki.
E pèrmit aki ta e asina yamá ‘ventvergunning’. Den kaso ku un persona ta bende produkto den su baul di outo, riba un baiskel, na pia òf ku un garoshi, e persona aki mester tin su ventvergunning na òrdu.
Departamento di Inspekshon Ekonómiko di Ministerio Desaroyo Ekonómiko a konstatá ku durante di kontròl nan, tin diferente persona ta operando sin e pèrmit konserní i pa e motibu aki e ministerio ta hasi un yamada na un i tur pa regla nan pèrmit mas pronto posibel.
Pa hasi petishon pa un ventvergunning por akudí libremente durante oranan di ofisina na Lokèt di Pèrmit na Saliña 127 (Eurobuilding Unit 3-8) pegá ku Subway òf por yama pa mas informashon na 433-3100.
Pa esnan ku ya kaba tin un ventvergunning na òrdu, un rekordatorio pa semper tin esaki huntu kubo na momentu ku bo ta trahando di moda ku bo no mester haña bomes den un situashon inkómodo na momento di kontrol.


text:
E siman aki ta bay cuminsa cu un training nacional cu ta bay dura un siman largo y esey pueblo por mira cu por bay molestia un parti di e comunidad, Director di Departamento di Calamidad Sr. Rino Hermans cu e desaroyo.
Dianan 20 cu 21 di Juni tin un training di 36 ora. E departmentonan ta cuminsa for di dia 14 anto muy probablemente trafico ta bay wordo desvia, unda cu ta bay haya e checkpoint unda ta bay para hende pa controla den auto.
Ta pidi cooperacion di e pueblo unda ta bay mustra full e scale di Aruba den un situacion di horcan y con ta combina y coordina tur e departamentonan hunto cu otro. Esaki lo tuma luga e siman aki cual ta crea molester sin duda, y esaki lo ta pa 36 ora straight.
Esaki ta e prome biaha cu ta haci e simulacro di horcan na Aruba, y si a ripara tin 3 aña bayendo cu tsunami y de eynan a cuminsa cu riot un par di luna pasa cu a tuma luga na San Nicolas, caminda cu ta purba di yega mas cerca di realidad pa por evalua kico ta e forza y e debilidad cu ta existi.
Instancianan ta participando, y comunidad tambe lo keda participa den forma indirecto si ta riba di e caminda y a solicita pa desvia trafico. Esunnan cu lo pasa hopi cerca ta esunnan cu esunnan di e checkpoint unda probablemente tin caminda cera cu obstaculo, pa por midi con lihe lo por haci un caminda liber.
Rond di area di hospital tambe ta bay ta bezig y full Aruba ta den e training. Ta pidi pa tin un tiki pasenshi pero mester haci e midicion aki pa wak con efectivo e plannan cu tin lo ta.
Den caso di esunnan mas cerca di laman cu ta e hotel area tambe ta bay ta involucra. Esaki ta cay bou di ATA cu ta lidera e sector eynan, caminda cu siman pasa a sinta nan a sinta hunto cu Departamentlo di Calamidad pa nan bolbe revisa e plan. Pero mayoria di hotel ta participa den e training y asina por tin un miho bista di con nan ta prepara. Aruba tin hopi turista y mester wak con lo por evacua den caso di un horcan, segun Sr. Rino Hermans, director di Departamento di Calamidad.


text:
TÓPIKO PRINSIPAL | TESTIGUNAN DI YEHOVA
Testigunan di Yehova—Ki Tipo di Hende Nan Ta?
Nos ta un organisashon internashonal independiente ku no ta afiliá na ningun otro organisashon religioso. Aunke nos sede mundial ta na Merka, e gran mayoria di Testigu di Yehova ta biba na otro pais. Nos ta mas o ménos ocho mion Testigu, den mas ku 230 pais, ku ta siña hende loke Beibel ta bisa. Nos ta hasi esei pa kumpli ku loke Hesus a bisa, esta, ku “e bon notisia akí di e Reino lo ser prediká den henter e Tera habitá, komo testimonio pa tur nashon.”—Mateo 24:14.
Sin importá unda nos ta biba, nos ta obedesé lei di e pais kaminda nos ta biba. Pero nos ta keda neutral den asuntunan polítiko. Nos ta neutral pasobra nos ta sigui loke Hesus a bisa tur kristian, esta, pa “no ta parti di mundu.” Pues, nos no ta mete den asuntunan polítiko ni apoyá guera. (Huan 15:19; 17:16) Durante Segundo Guera Mundial nan a enkarselá, torturá i asta mata Testigunan di Yehova pasobra nan kier a keda neutral. Un eks-obispu aleman a bisa: “Nan ta e úniko personanan ku por bisa ku nan a nenga di kumpli ku servisio militar pa motibu di nan konsenshi durante e Terser Reich.”
“[Testigunan di Yehova] tin normanan moral hopi haltu. Nos lo por duna e tipo di hendenan ei, ku no ta egoista, e puestonan di mas haltu den polítika, pero nan lo no aseptá esei nunka. . . . Nan ta respetá outoridat di gobièrnu, pero nan ta kere ku ta e Reino di Dios so por solushoná tur e problemanan di humanidat.”—Korant Nová Svoboda, Repúblika Cheko
Pero no ta pasobra nos no ta parti di mundu nos ta isolá nos mes for di otro hende. Ora Hesus a hasi orashon na Dios, el a hasi e siguiente petishon pa su siguidónan: “Mi no ta pidi bo pa saka nan for di mundu.” (Huan 17:15) P’esei bo por mira nos ta traha, hasi kompra i bai skol manera tur otro hende.


text:
Sondeo y investigacion encuanto necesidad ta mustra cu hende cu limitacion entre 18- 59 aña tin un necesidad comun, cual ta pa mehora nan standard di bida y bay traha. Un otro prioridad ta un aumento di nan contacto y interaccion social cu otro persona. Tambe tin necesidad di medio auxiliar tecnico specialisa y apoyo na midi den sentido amplio di e palabra. Mas di 25% di e mucha y adultonan cu limitacion tin mester di ayudo riba tereno di necesidad diario general manera trabao di cas, cushina, haci compra y cuido personal.
Hopi mucha y adulto cu limitacion tin di atende cu exclusion social, isolacion y un falta di cuido specifico. Principalmente hende cu un limitacion intelectual tin un riesgo aumenta pa abuso.


text:
E siman a cuminsa cu un lista di proyectonan fracasa. Mi kier a recorda e lesadonan di historical hooplas prome cu nan deposita nan voto. Tambe mi a papia di presupuestonan recorta pa proyectonan social, manera un recordatorio prome cu eleccion. Despues mi a tuma un pauze for di politica y a papia riba Curtain Call, un negoshi encantador na Eagle. Un historia riba Betico a sigui, e tabata un individuo creativo y un lider carismatico. Speculacionnan riba e eleccion a sigui, despues cansa a skirbi un columna pa 2’or di mainta despues di un temblor politico.
Home Opinion Publico Resumen di siman di Bati Bleki


text:
Aksidente di tráfiko ku morto VIDEO
Djaluna 8 di òktober 2018, alrededor di 16.55or di atardi, Sentral di Polis a haña
notifikashon ku riba Pater Eeuwensweg tin un aksidente di tráfiko.
Na yegada di e patruya polisial el a bin topa ku un vehíkulo ku a aksidentá i un total di tres (3) herido.
For di investigashon ku polis a hasi na e sitio a resultá ku debí na velosidat haltu, e shofùr a
pèrdè kontròl riba su stür i a bai pega den un palu.
Ku ambulans a transportá tur e tres (3) víktimanan pa SEHOS pa tratamentu médiko.
Debí na múltiple leshonnan un di e víktimanan a bin fayesé despues.


text:
WILLEMSTAD: Nos ta aserkando e fin di siman di Gran Marcha i manera ku Kòrsou sá, Reina, Prins i Pancho di Karnaval 2018 ta embahadornan di Digicel pa e temporada aki. Huntu ku e patrosinio na Fundashon JAG i Karnaval di Kòrsou, Digicel a lansa tambe su kampaña ‘Dekorá bo stènt ku LTE Digicel’. Djaweps awor, klientenan tin chèns di gana 6 luna grátis di yamada i data! Tur esaki ta hasi di e temporada di karnaval unu sumamente eksitante.
Digicel ta invitá klientenan pa ‘pose’ mané Usain Bolt. E atleta for di aña pasá ta embahador pa e spit LTE super lihé ku Digicel ta ofresé. Bolt, e hòmber mas velos di mundu a bira símbolo mundial di spit despues di establesé rekòr mundial riba 100 i 200 meter sprint den Olimpiada. Djaweps awor ta duna e ‘pose’ popular di Usain Bolt un aksènt di karnaval. Klientenan ta keda invitá pa entre 9’or i 10’or di mainta bishitá Digicel na Brionplein i ‘pose’. E kliente ku e mihó ‘pose’ lo gana 6 luna grátis di yamada i data den un Quick Pick Bundle di 30 dia di Digicel.
Digicel su LTE #LihélihéTa.
Kompartí imágennan di nos bunita karnaval ku amigu i famianan den eksterior. Digicel ta komprometé na ofresé un streaming rápido, manda òf risibí potrèt, tambe na momentu di manda mensahe i habri kualke página riba internèt ku un smarphone, tablèt òf kualke aparato elektróniko ku tin internèt. Laga nos broma ku nos karnaval!
Kampaña Karnaval 2018
Debí na asina hopi petishon Digicel su kampaña di karnaval lo keda vigente te ku dia 28 di febrüari próksimo. Klientenan ku tin telefòn Prepaid por usa nan My Digicel App (MDA) pa kumpra un Quick Pick Data Plan di 7 dia pa solamente 15 florin inkluyendo 15GB di data. Tur usuario di Postpaid lo benefisiá di e.o plan ‘Freedom’ inklusive suskripshon di PlayGo i dMusic i hopi otro benefisio mas. Pa mas informashon por bishitá e página di Facebook di Digicel www.facebook.com/DigicelCuracao.


text:
Mirando e desastre cu a keda atras:
ORANJESTAD (AAN) – Minister di Economia y Finanzas sra. Siomara Ruiz-Maduro, a sigui elabora riba e reto financiero dificil, cu e gobierno na mando tin su dilanti pa deal cune.
E mandatario a subraya cu Gabinete Eman 2 a bay lagando atras un situacion financiero caotico, caminda cu nan sa cu tin situacion financiero cu nan mes a crea pa e pais aki y na e momentonan aki, e gobierno actual mester deal cu e situacion, caminda cu Aruba lo haya un aanwijzing. Y lo pidi pa tuma medidanan.
“Durante eleccion a trece dilanti cu no lo bay tuma medida, cu na 2018 mester tin medida caba. E pueblo di Aruba mester haya sa e berdad prome. Kico ta e resultado di gabinete Mike Eman pa pueblo tin conocemento pa sa con mester bay dilanti. SI cosnan bay asina manera awo, 2019 ta caminda cu Aruba mester tuma cierto decisionnan pa keda manehable” e dignatario a duna di conoce.
Un cos ta sigur, segun e minister, gobierno no ta pro keda sinta man cruza. Esey tabata e pensamento di e gobierno anterior. Laga e cos aki pega y ban wak con e otronan ta resolve. Ta futuro di nos yiunan ta den wega akinan.
No ta pasobra e gobierno anterior a haci y deshaci, tin cu laga e cosnan bay pega cu kiermen cu e gobierno lo no drecha e situacion pa hacie manehable.
“Awo tin e normanan den dje, cu bo sa caba, cu e no ta bay logra nan pa 2017 ni 2018, pero mester bay negocia na bienestar di e pais aki, pero mas importante na bienestar di e pueblo aki. No por ta asina cu lo bay pone medidanan fuerte pa asina paga e daño cu gobierno di Mike Eman a haci. Na e momento aki si, e pueblo di Aruba lo haya sa kico e ta y esunnan cu tin cu wordo poni responsable, tin cu wordo poni responsable pa e daño cu a wordo haci, na nos pais. Sigur pa loke ta finanzanan publico e retonan ta grandi” e mandatario a conclui.


text:
Booshi Wever di UPP: PARLAMENTO NOBO RUMBO PA BIRA OTRO STEMPELPARLEMENT?
Un luna pasa parlamento di Aruba a aproba e "crisisheffing" cu gobierno di sra. Evelyn Wever-Croes a presenta. Nos por a ripara cu e debatenan den parlamento tabata por lo general di índole politico/populista. Masha poco atenciona a wordo dedica na studia e proposicion di ley debidamente, ni tampoco a dedica atencion na e consehonan di Raad van Advies. Despues cu e baca a hoga, e minister encarga cu finansas a bin ripara kico en realidad e medidanan aki lo
bay tin como resultado.
Ta parce cu e minister tabata spera un "curve-ball", pero ela haya un"fast-ball" di esnan cu a prepara e leynan cu a ser cambia. No ta nada straño, corda eynan tin hendenan cu a wordo "handpicked" pa AVP despues cu a core na un mal manera cu profesionalnan cu semper a pone Aruba na prome lugar y no a previlegia ningun hende. Na prome lugar e minister y
su conseheronan a comete diferente pifia den preparacion di e ley. No a consulta debidamente cu e sector priva manera banco, companianan di
seguro, panaderonan y otro stakeholdernan. E minister a bay hasta asina leu di acusa e presidente
di e asociacion di banconan, pa despues bin ripara e error garafal cu nan mes a comete. Loke sinembargo a hala mas nos atencion ta e hecho cu parlamentarionan tampoco no a haña necesario pa studia e ley na drechi. Manera expresa anteriorente parce cu nan a prepara nan mes pa defende e posicion di gobierno sin tene na cuenta cu nan trabou ta pa controla gobierno y hustamente defende interés di pueblo.
Ni un parlamentario, ni di oposicion ni esunan cu ta sostene e gobierno no a mira e necesidad di pidi un aclaracion di e kitamento di e exoneracionnan di BBO en general, ni pa e banconan y e companianan di seguro en particular. E repercusión lo ta desvastador ta pa nos pueblo. Ningun a worry cu esaki.
Gobierno a cambia y mayoria di parlamentarionan cu ta sostene coalicion, a vocifera di lo bay ehecuta nan trabou di un forma sensato, critico y proactivo. A denuncia e forma con e parlamento anterior tabata fungi como “cheerleaders” enbes di controla e gobierno debidamente. Despues di 7 luna nos por ripara, lamentablemente, cu e parlamentarionan ta duna muestra di kier sigui e mesun modus operandi cu esun anterior. Ta constantemente defende e maneho di gobierno y critica e parlamentarionan cu a forma parti di e gobierno anterior. Pues e mesun cantaleta di loke nos mester a biba 8 aña largo di e gobierno di AVP. Y envez di a pone esnan
responsabel, responde pa nan actonan pa e desaster di ultimo 8 añanan, ta e pueblo ta esun cu a wordo hiba na e altar di sacrificio y cu entrante 1 di juli lo mester bay paga, no solamente pa e debe, sino pa e debenan den futuro cu e gobierno actual tambe ta hincando nos pueblo aden.
UPP a bin ta denuncia proposicionnan di maneho dudoso di cierto ministernan den e gobierno nobo. UPP a hasta manda un carta pa parlamento pa roga nan hasi un investigacion pa determina si tin motibo pa e preocupacionan menciona den nos carta. Nada no a sosode.
Alcontrario parce cu parlamento a cay den un silencio hermetico y mescos cu e ministernan di MEP a disidi di apoya e caprichonan di vooral minister Otmar Oduber. Manera cos ta mustra ta simpelmente acepta cu Otmar, e scorpion octopus, lo bay paga su financista back. Pa colmo ta usa MEP, cu ta e dori, pa hustifica e "pay-back" aki.
Otmar ta sigui menosprecia e partnernan den coalicion. E dealnan parce di ta palabra caba. Otmar a bisa na television cu "de facto" ya a tuma e desicion cu lo bin un incenirator pa "Waste to Energy"!! Un biaha mas parlamento lo bay haya den un teblachi di oro un "done deal" cu e scorpion ta presenta na nan y cla pa pica nan man si na tribi di bisa algo. Un pica di e scorpion aki lo nifica fin di e coalicion aki y ayo stoel dushi di parlamentario. Consequencia lo ta
cu nos lo tende den koor: "VOOR"!
Atrobe falta di transparencia den ehecucion di nan trabou como parlamentario y otro muestra di kier simpelmente mantene nan gobierno na poder. Nos mester constata pues cu e parlamento nobo atrobe ta biento en popa pa bira un stempelparlement, pero e biaha aki cu un poco mas show. Interes partidista y di cierto comerciantenan previlegia ta bin atrobe
na prome lugar.
Booshi Wever
Lider partido UPP
10 juni 2018


text:
Komo parti di resultado di reunion entre Minister, Curinde i komersiantenan
CURINDE A INTENSIVA ESFUERSONAN PA STIMULA MAS KUMPRADO DEN ZONA EKONOMIKO
Willemstad 5 di mei 2018 – Esfuersonan pa stimulá mas aktividat i mas kumpradó den nos zona ekonómiko ta keda intensivá. Nos zona ekonómiko tambe ta pasando den un momentu di reto. Esaki tabata rason pa Minister enkargá ku Desaroyo Ekonómiko dr. Steven Martina i Curinde reuní ku e empresarionan ku ta hasi negoshi for di nos zona ekonómiko. Durante di e reunion a atendé e puntonan di prekupashon di e komersiantenan i a kumbiní ku huntu ta intensivá esfuersonan pa stimulá mas aktividat ekonómiko den nos zonanan ekonómiko.
Curinde a bin ta hiba un maneho agresivo pa krea tantu un infrastruktura i klima adekuá pa hasi negoshi den nos zonanan ekonómiko pero tambe ta hasieno esfuerso pa propagá i fasilitá aktividat komersial den nos zonanan ekonómiko. Asina Curinde den un forma agresivo ta merkadeando nos zona ekonómiko na radio i televishon i den korantnan den merkadonan manera Santo Domingo, Haiti, Surnam i Trinidad & Tobago. Curinde pa medio di su website www.boutiqueofthecaribbean.com i merkadeo online ta ofresé na mundu tur loke bo por haña den nos zonanan ekonómiko.
Curinde di un forma aktivo ta trahandó pa trese kumpradónan for di merkadonan manera entre otro Trinidad & Tobago, Jamaica i Cuba. Huntu ku demas entidatnan ta trahando duru pa reestablesé konekshon aereo pa merkadonan importante pa benta den nos zonanan ekonómiko. Meskos por menshoná e koperashon estrecho ku Direktorado di Asuntonan Eksterior pa fasilitá dunamentu di visa na kumpradónan for di p.e. Cuba, Haiti i Republika Dominikana ku ta rekerí visa pa drenta Kòrsou.
Den e mesun lus mester mira Curinde su aserkamentu, ku insistensha, na gobièrnu ku varios inisiativa pa asina por oumentá mas trafiko i aktividat den nos zona ekonómiko dor di p.e. oumentá e montante ku turistanan por kumpra, liber di impuesto, den nos zona ekonómiko. Esaki lo ta sigur algu interesante pa turistanan krusero na kua próksimamente lo kuminsá ofresé e posibilidat pa hasi tour di kompra den nos zona ekonómiko. Finalmente, bal menshoná ku Curinde a hasi petishon na gobièrnu pa, meskos ku na Panama, permití un “blow-out sale” riba kuater Djasabra den un aña ya asina esnan lokal interesá tambe por drenta zona i hasi nan kompra por mayor.


text:
Willemstad Curacao: Kontinuando ku e investigashon di tiramentu ku a tuma lugá dia 25 yanuari 2018, (komunikado di prensa 040/2018), polis a tene dos entrada hudisial. Riba e dia en kuestion un persona a pèrdè su bida i dos otro a keda heridá.
Awe djabièrnè 26 di yanüari 2018 den oranan di atardi polis a bai na un kas den área di
Amerikanenkamp i durante investigashon den e kas polis a detené e hòmber L.D.d.L.S.B.G.
nasé na Venezuela di 19 aña di edat, komo sospechoso den e kaso aki. Tambe polis a
konfiská un vehíkulo i kosnan di importansia pa e investigashon. Seguidamente polis a bai
na un kas den área di Montaña Abou i na e kas aki tambe polis a konfiská kosnan di
importansia pe investigashon.
A presentá e sospechoso L.D.d.L.S.B.G. dilanti un Fiskal Ouksiliar ku a ordená su
enkarselamentu pendiente di mas investigashon.
E investigashon den e kaso aki ta kontinuá.
Cortesia di Direct media Curacao:
Posted by Direct Media Curaçao on Sunday, January 28, 2018


text:
Ordenansa nacional (ley)
Na Aruba un ley ta un ordenansa nacional. Un ordenansa nacional ta un instruccion general obligatorio, cu ta contene un decision conhuntamente tuma dor di Gobierno y Parlamento y cu a sigui e procedura cu ta para den e Constitucion di Aruba. E ordenansa nacionalnan ta forma un fuente di derecho pero nan no ta e unico forma den cual tin reglanan cu ta duna derecho. Nos conoce tambe decreto nacional, cu ta contene medida general y tambe tin regulacionnan minsterial cu ta contene instruccionnan general obligatorio. Otro fuente di derecho por ta, tratado internacional of decision di organisacion internacional (manera Unidad Europeo), cu por contene instruccionnan general obligatorio, custumber, principionan fundamental y sentencia di hues (hurisprudencia). Ademas asuntonan di principio di igualdad y principio general di bon gobiernacion ta hunga un rol.
06. Vivienda, ordenamento teritorial y medio ambiente
09. Trafico, transporte y comunicacion
14. Hurisdiccion (asunto di corte)
Pa mas informacion:
Creacion di ordenansa nacional (ley)


text:
Huidige artikelen
vrijdag 27 januari 2017 - Dia 15 di februari proximo ta bira e ultimo dia pa paga impuesto pa vehiculo di motor 2017
ORANJESTAD – Departamento di Impuesto ta participa cu dia 15 di februari ta bira e ultimo dia pa paga por lo menos e prome mita di aña di impuesto pa vehiculo di motor di aña 2017.
Pa ley e fecha final ta 31 di januari pero den deliberacion cu Minister di Finansa a dicidi pa extende e termino te cu dia 15 di februari proximo.
Departamento di Impuesto ta spera cu asina su clientenan por haya mas tempo pa cumpli cu e pago. E recomendacion ta keda si pa no warda te na ultimo momento pa haci e pago concerni. Alabes ta recomenda e clientenan cu tin e posibilidad pa paga via banco, pa haci esaki sea personalmente of online. Si ta bay paga via banco mester tene cuenta cu e gasto di Afl. 3,- (mitar aña) of Afl. 6,- (ful aña) pa por ricibi e stickernan tambe.
Gerencia di Departamento di Impuesto
27 di januari 2017


text:
Huidige artikelen
woensdag 22 november 2017 - Awe diaranson no por duna servicio na Departamento di Impuesto
Recepcion na Camacuri si lo ta habri pa yuda e clientenan cu ta busca of entrega documento
ORANJESTAD – Departamento di Impuesto ta informa cu awe diaranson, 22 di november, no por duna servicio di caha na su oficinanan na Camacuri, MFA Noord y Paradera y na e oficinanan di gobierno na Santa Cruz, Savaneta y San Nicolas. E servicio di caha ubica na DIMAS tambe lo ta for di servicio.
Alabes e seccionnan ‘Servicio na Cliente’ na Camacuri lo ta cera pa publico. E seccion di Recepcion na Camacuri si lo ta habri pa atende cu e clientenan cu mester busca of entrega un documento.
E interupcion di servicio aki ta debi na un fayo tecnico den e red di e sistema digital y mester duna espacio na e tecniconan pa soluciona esaki mas lihe posibel.
Departamento di Impuesto ta pidi disculpa pa e inconveniencia aki y ta spera cu pronto lo por continua cu tur servicio manera custumber.
Gerencia di Departamento di Impuesto
22 di november 2017


text:
Buenos Aires 2018News
Delegacion a biaha pa Argentina
Weganan Olimpico Hubenil lo cuminsa dia 6 di oktober benidero
DELEGACION DI ARUBA A BIAHA PA E WEGANAN OLIMPICO HUBENIL BUENOS AIRES 2018
Diamars merdia e delegacion bou capa di Comite Olimpico Arubano, COA a sali pa Buenos Aires unda 6 di oktober benidero, e di tres edicion di e Summer Youth Olympic Games 2018 lo inicia na Argentina. Esaki lo bira e prome Weganan Olimpico Hubenil celebra den e continente America. Mas di 4 mil(4000) atleta for di 206 pais rond mundo lo celebra e evento deportivo mas grandi di nos universo. Entre e 206 paisnan aki mas cu claro nos tin nos propio delegacion di Aruba.
E delegacion di Aruba conoci tambe como Team Aruba ta consisti e biaha aki di e atletanan Anahi Schreuders den e deporte di landamento, Patrick Sydow den e deporte di tennis, Giannon Eights den e deporte di triathlon, e duo femenino Kayla Arends y Mali Rafini den e deporte di beach volleyball y e duo masculino Brian Howell y Raibiently Mercalina den e deporte di beach volleyball cu lo representa Aruba den e Weganan Olimpico Hubenil Buenos Aires 2018. Hunto cu e delegacion di atleta lo biaha entrenadornan Ismael Santiesteban(landamento), Claudio Martinez(tennis), Nicolaas Robert(triathlon), Elmer Robles de Medina(beach volleyball masculino) y Irald Phelipa(beach volleyball femenino), masahista Silvana Orman y Prensa di COA, Seever krozendijk y Noel Werleman. Na Argentina e delegacion lo encontra cu Sr. Kenneth Vrolijk cu ta e Hefe di Mision pa e Weganan Olimpico Hubenil Buenos Aires 2018. Di parti di e directiva di COA lo asisti na e Weganan, Sra. Wanda Broeksema y Sr. Roy Mezas cu ta e vice-presidente y presidente di COA. Tambe lo tey presente Sra. Nicole Hoevertsz den su calidad como miembro ehecutivo di Panam Sports y Comite Olimpico Internacional(IOC).
Na airport, famia, amigo y conocirnan a bin despedi di henter e delegacion. Presente tambe nos por a mira tesorero di COA, sr. Edwin Roos hunto cu director di direccion tecnico, sr. Edmundo Josiah. Nos atletanan hubenil lo biba un experencia unico mei mei di tur e 4000 atletanan di e 206 pais rond mundo participando na e Weganan Olimpico Hubenil Buenos Aires 2018.
COA y Aruba completo ta desea nos atletanan hubenil y Team Aruba tur clase di exito na Argentina.


text:
Dama a keda herida durante un pelea entre un grupo dilanti Shahai na Santa Cruz
Diabierna anochi a drenta informe di un pelea formal dilanti Shahai na Santa Cruz, mesora a dirigi un patruya na e sitio. Na yegada di e patruya nan a tuma nota di un auto cu a core sali na careda bay for di e sitio. Mesora polis a bay tras di e auto aki y a logra par'e banda di Dowco na Santa Cruz. Na e sitio a bin encontra cu un dama cu tabata tin un kap formal na su man y tabata sangrando profusamente y a pidi presencia di ambulans un sospechoso a logra scapa for di polis y ta buscando e sospechoso aki den e vecindario. Na yegada di e ambulans nan a atende e dama y a transporte pa hospital.


text:
Gobierno comprometi pa sigui desaroya San Nicolas
Despues di mas di 10 aña den ruina, edificio di Uncle Louis Store na Promenade San Nicolas lo keda restaura
Minister encarga cu Infrastructura Otmar Oduber den nomber di Gobierno di Aruba a anuncia den un rueda di prensa, e restauracion y renobacion di edificio Uncle Louis Store na San Nicolas. E anuncio aki ta bin despues di hopi aña di negociacion y deliberacion. Un edificio cu hopi historia y cu unda mas cu 10 aña pasa Douane tabata ubica aden. Aworaki e ta un monumento cu lo wordo restaura y lo ubica Departamento di Naturalesa y Medio Ambiente (DNM) aden.
DNM su oficina ta situa na San Nicolas caba y considerando e tareanan amplio y responsabilidad di e departamento, e edificio cu e departamento ta aden actualmente a cuminsa bira chikito. Considerando e diferente desaroyonan aki (entre otro), a scoge pa pone DNM den e edificio monumental aki, Minister Oduber a splica. Monumentenfonds a adkeri/cumpra e edificio for di Gobierno pa cual e proceso di ‘aanbesteding’ lo tuma luga na final di november. Kier logra cu durante di e prome kwartaal di aña 2019, por incia cu e parti di reconstruccion y cu mas pronto cu ta posibel e edificio lo por bira disponibel pa DNM.
“E desaroyo aki ta forma parti di un proceso di inversion continuo den un area cu ta considera y ta sigui kere aden, cual ta San Nicolas como e ciudad di cultura y herencia. Manera treci dilanti na diferente ocasion tambe pa colega Minister Xiomara Ruiz – Maduro. E proceso ta sigui pa desaroya e economia cu ta premira pa San Nicolas, poniendo un departamento mas di Gobierno den e area aki. Asina poco poco cada stenchi necesario ta wordo poni pa por logra accentua e aspecto di herencia y cultura si San Nicolas. Diferente esfuerso ta wordo haci tambe conhuntamente cu colega di Turismo Minister Dangui Oduber y Aruba Tourism Authority (ATA), cu anuncio di diferente proyecto pa atrae turista parti pariba di nos isla.”
Minister Oduber a sigui splica: ‘espues cu comunidad a mira e edificio aki termina den un ruina, ta mira cu a base di e determinacion cu tin pa San Nicolas ta pone cu ta yega na e acuerdo aki cu Monumentenfonds. Ta gradici cada un di e miembronan di directiva y di maneho pa haci esaki posibel. Ta felicita DNM cu proximamente ta bay haya un edificio monumental pa funciona for di dje y tambe gradecimento na e arkitecto y henter e team cu lo ta encarga cu ehecusion di e proyecto.
Finalmente Pabien na San Nicolas cu ta mira movecion y desaroyo tumando luga un bes mas cu ta refleha e compromiso di e Gobierno pa cumpli cu San Nicolas como e centro di herencia y cultura y desaroyo economico nobo pa Aruba.


text:
ORANJESTAD (AAN) — Dia 20 di Juli 2018, Hues di Corte den Promer Instancia a declara liber e homber Venezolano bibando na Aruba, R.S. di e acusacion di traficacion di 357 kilo di cocaine den dos container yena cu hero bieu. Esaki ta un sla duro pa Fiscal cu ta haya R.S. culpable y a exigi 12 aña di prison. DIARIO a puntra e vocero di Ministerio Publico si Ministerio Publico ta bay apela. Mester a warda pa Ministerio Publico caba di studia e sentencia y a haya e contesta cu Ministerio Publico ta apela.
EXIGENCIA DI FISCAL
Luna pasa tratamento di e caso a tuma lugar caminda for di e procesverbaal di Polis por a compronde cu tabata investigando un tip cu a haya cu lo ta trafica cantidad di droga den container di hero bieu.
Fiscal a laga confisca e containernan cu a wordo transporta for di un tereno na Piedra Plat pa Barcadera. For di Barcadera a hiba e containernan cuartel militar na Savaneta, caminda a habri esakinan y a bin haya 357 kilo di cocaina scondi. Fiscal a bisa cu e 30 portanan patras di pick up tabatin blokinan di cocaina cubri cu lood.
Fiscal a sigui bisa cu e miembronan di Douane a bisa cu nan no a mira nada di esey ora cu nan tabata controla e cargamento di e containernan caminda hasta a uso cachonan anti droga. Segun Fiscal, por bien ta cu e cachonan anti droga no a hole e droga. A haya recibo na cas di R.S. Esun responsabel di e container ta responsabel di e droga. E pregunta ta si ta R.S. of K. Fiscal a cuestiona e forma luhoso cu R.S. ta biba na Aruba y cu e bendemento di hero bieu lo no yega pa paga tur esaki. Fiscal a exigi 12 aña di prison. El a pidi pa confisca e placanan, holoshi Rolex y documentonan cu a haya na cas.
SENTENCIA
Hues a bisa cu dia 6 December 2017, tres Douanero a controla 2 container. Promer 2 cacho a controla e containernan pa droga y no a haya nada. Durante cu tabata carga e container e miembronan di Douane tabata controla tambe. Despues a seya e containernan. Ademas a pone candal. E containernan a keda riba tereno na Piedra Plat y 8 December 2017 a hiba nan Barcadera pa transporta.
Fiscal a laga confisca esakinan y hiba nan Savanete Kamp caminda a bin haya 357 kilo cocaine scondi den 30 porta di baki di pick up. Douaneronan a bisa cu e portanan aki no a wordo hinca durante controla. Conclui cu despues di seya containernan a habri esakinan atrobe y hinca esakinan. Douaneronan a reconoce R.S. cu tabata esun encarga pa yena e carganan den e containernan.
FAYO DEN INVESTIGACION
Hues a bisa cu e pregunta ta si ta R.S. tabata esun cu a hinca e portanan di baki di pick up y si e tabata sa cu tabatin droga den nan. Hues a mustra cu durante tratamento di e caso, R.S. a admiti cu riba orden di K. a yena e containernan y e no tabata sa di portanan di pick up.
Hues ta haya cu for di e investigacion haci, no ta cla si e portnan a wordo hinca dia 6 December 2018 of despues.
Tambe Hues a mustra cu no por saca afor si a kibra seyonan. No tin investigacion haci riba esaki. Hues a mustra cu e homber K. a bisa cu e heronan bieu ta di R.S. y e containernan ta di R.S. Na opinion di Hues esaki ta un declaracion su so, contra esun di R.S. Tin un persona ta bisa cu R.S. ta traha eynan y ta encarga cu heronan bieu.
Hues a señala cu e doño di e tereno no a wordo scucha pa saca afor si di berdad R.S. a huur e tereno y cu e heronan ta di R.S.
Hues a sigui señala cu for di tapnan no por conclui cu R.S. lo tabata papia di droga.
E recibonan cu a haya di R.S. el a splica cu ta pa K. el a bay haci’e. Hues ta haya cu esaki por ta posibel.
Hues a mustra cu Fiscal a señala cu R.S. ta biba den luho y lo mester tin entradanan ilegal. Hues ta haya cu investigacion a mustra cu R.S. ta dispone di suficiente entrada.
DECLARA LIBER
Hues a conclui cu for di e investigacionnan haci, no por proba cu ta R.S. ta culpable y pesey e ta declara R.S. liber. Por a ripara cu R.S. a haci suspiro di satisfaccion.
Den e sentencia Hues ta mustra bon cla cu Fiscal a faya den haci mas investigacion pa saca afor si realmente ta R.S. ta culpable.
TA APELA SENTENCIA
DIARIO a haya confirmacion for di vocero di Ministerio Publico cu ta apela e sentencia aki. Esey ta nifica cu posiblemente e aña aki ainda e tratamento lo por tuma lugar den Corte Superior.
SOSPECHOSO A BAY
Investigacion cu DIARIO a haci ta mustra cu e sospechoso R.S., despues di a haya su libertad, a dicidi di bay bek Venezuela. Den un combersacion cu abogado mr. Lejuez, el a duna di conoce cu su cliente a dicidi di bay bek Venezuela pasobra e no ta tuma risico cu si Fiscal apela e sentencia of por cuminsa un otro investigacion y ta bolbe detene.
Esey ta nifica cu tratamento di e caso lo bay ta sin e sospechoso. Aki lo ta mas bien cu Ministerio Publico no kier guli e pilder marga cu a faya den investigacion manera Hues a bisa y ta bay busca decision di Corte Superior


text: Central di polis ta manda un patruya pa un hotel high rise pa un persona cu tabata haciendo fastioso. Na e sitio oficialnan ta papia cu e personal di siguridad kende ta conta polisnan cu tin un homber bieu burachi ta haciendo fastioso. E meneer en cuestion no tabata kier a bay den su camber. Polisnan a bay na e camber en cuestion unda cu e homber tabata para pafo di su camber. E no tabata por a para ariba su pianan y tabata papia cu lenga pisa. E cabayero aki a duna su nomber H.K. y tabata turista hospedando na dicho hotel. E tabata cabesura y no tabata kier a scucha di polisnan. Door cu e tabata un persona ya caba di edad a logra pa el a drenta den su camber. Asina trankilidad a reina bek den e hotel. Central di Polis a wordo poni na altura.


text:
Huidige artikelen
donderdag 7 september 2017 - Dialuna awor ta start e campaña pa yena e formulario di declaracion di inkomstenbelasting 2016
Lo duna ayudo na MFA Noord y YMCA San Nicolas
ORANJESTAD – Departamento di Impuesto ta informa su clientenan cu dialuna awor e campaña pa yena e formulario di declaracion di inkomstenbelasting 2016 ta start. E clientenan cu tin dificultad pa yena e formulario por acudi libremente na MFA Noord of YMCA San Nicolas y no tin mester di haci un cita.
Kendenan por participa?
1. Tur persona soltero cu tin un entrada bruto di no mas cu Afl. 75.000,-;
2. Tur persona casa cu – hunto - tin entrada bruto di no mas cu Afl. 150.000,-.
No por brinda ayudo na esnan cu tin un empresa propio of cu ta traha riba nan mes.
Na unda lo duna ayudo?
Trece documento
Departamento di Impuesto ta pidi su clientenan pa trece e formulario di declaracion di aña 2016 hunto cu tur comprobante necesario relaciona cu entrada y gasto, tanto na Aruba como den exterior. Alabes ta importante pa duna e datonan personal di e pareha casa y e yiunan. Despues cu caba di yena e declaracion e cliente por entrega esaki mesora. E lo ricibi un comprobante tambe di e entregamento.E clientenan cu nan mes a yena e declaracion por pasa entrega esaki na MFA Noord of YMCA San Nicolas durante e dianan di campaña. Entrante 2 di oktober 2017 por entrega e declaracion na oficina principal na Camacuri.
Gerencia di Departamento di Impuesto
7 di september 2017


text:
Siman pasa Comision Fiho di Infrastructura di Parlamento cu ta wordo presidi pa Alan Howell a reuni cu Minister di Infrastructura cu a elabora riba diferente punto relaciona cu loke el a encontra durante su prome lunanan den gobernacion.
Marisol Lopez-Tromp di POR a indica cu tur fraccion tabata invita pa e reunion aki unda tur por a haci pregunta riba e maneho cu e Minister ta bay tin y kico ta e contratemponan cu el a topa y con e ta pensa di remedia esakinan.
Un di e topiconan cu a resalta ta e echo cu e Minister a haya diferente proyecto tanto comercial como terenonan otorga pa cas cu no ta cuadra cu e ley di zonificacion cu Parlamento a aproba aña pasa y cualkier minister independiente di ki signatura e ta, mester tene cuenta cune.
Esencia ta cu Minister a trece padilanti cu e departamento en cuestion no por a dune pa e ultimo añanan, durante gobernacion di AVP, un bista cla di cua ta e terenonan cu a wordo otorga mirando cu nan no tabata envolvi manera debe ser den e procedura di otorgamento. Cu otro palabra, mayoria di otorgamentonan tabata sosode sea na oficina di e minister of otro caminda y a traves di personanan sin cu a sigui e procedura normal cu un gobernante ta pasa aden.
Lopez-Tromp ta bisa cu e procedura normal ta cu e ciudadano ta entrega su peticion na DIP y siguiendo reglanan di bon gobernacion, e peticion aki mester haya un conseho riba dje y si tin tereno disponibel of no. Eventualmente e persona ta haya su reservacion y tin cu cumpli den tanto tempo cu e tin un plan pa traha un cas y cu e tin e fortalesa financiero of ta bay via un entidad financiero pa e por yega na su cas. E meta final ta pa construi, no pa bende of haci negoshi manera a bin ta sosode e ultimo añanan te na e escala cu a yega na debatenan hopi cayente den Parlamento di Aruba cu e ex minister Sevinger.
Minister Otmar Oduber a trece dilanti den e reunion cu el lo bin cu un maneho fiho cual lo wordo presenta tambe. Na e momentonan aki ta inventarisando kico ta loke a bin topa y tin diferente caso cu a bay corte y cu ta contra ley di zonificacion.
Riba esaki lider di fraccion di POR a bisa cu na 2009 Parlamento den su totalidad a aproba un ley di Ruimtelijk Ontwikkelingsplan (ROP) teniendo na cuenta cu ta importante pa zonifica Pais Aruba den diferente area y pa bira hopi cla cua area por ehempel ta pa traha cas, cua ta pa industria, cua ta pa turismo, cua ta residencial, cua ta pa naturalesa, etc.
E ley aki a bin pasobra pa hopi tempo pueblo tabata discuti cu construccionnan conflictivo tabata tuma lugar specialmente den barionan unda cu banda di casnan ta bin negoshinan of proyectonan cu no ta cuadra cu un bario residencial. Intencion di e ley tabata pa tur mandatario den futuro tene cuenta cune ora di otorga tereno.
Si ex minister Sevinger lo a cumpli cune, awe nos lo por tabatin un Aruba mas ordena y unda nos hendenan lo por tabata sa cua areanan ta destina pa kico, pero lamentablemente e minister anterior a viola e ley akinan, no a tene cuenta cune y varios biaha a bisa cu e ROP ta algo cu tin cu bay cambia, cu e no ta di e tempo actual ya haci como sifuera cu e por bin cu un maneho cu ta para riba e ley aki.
Banda di e ROP, Parlamento, teniendo na cuenta cu nos mester ta hopi mas cuidadoso cu nos naturalesa, a aproba na februari 2013 den un mocion hopi amplio cu a base di un proposicion di Aruba Birdlife Conservation dentro di 3 luna cierto areanan (cual a keda stipula tambe), lo mester wordo protehi pa naturalesa y lo encarga Parke Nacional Arikok pa cu maneho di esaki y pa formalisa esaki pa medio di un Landsbesluit. 21 miembro di Parlamento a vota e tempo ey na fabor di proteha nos naturalesa. Pero a pasa añanan, a puntra den Parlamento varios biaha con a para cu esaki, pero nada, pasobra e ex minister no tabata considere un prioridad, al contrario, ta parse cu e tabata considere algo cu ta limite pa otorga tereno manera cu e tabata kier.
“Te cu awe, na 2018, door cu tabatin falta di maneho cu a resulta den cosnan conflictivo cu hasta corte mester a bay, a laga construi den areanan cu ta cu awa, areanan cu ta natuurgebied, areanan cu ta contra ley pa construi y aparentemente e departamentonan lo a ehecuta esakinan tambe contra ley cu Parlamento a aproba”, Marisol Lopez-Tromp a declara.
Minister Otmar Oduber a bisa den e Comision Fiho den Parlamento cu e si lo respeta e ROP, cu lo adapte caminda cu ta necesario pa cuadra cu loke tin na e momentonan aki . Esaki lo conduci na un bon maneho di otorgamento di tereno y pa tur hende sa na kico nan tin cu atene nan mes na dje.
“Nos di Parlamento lo keda vigila y sostene tur e stapnan pa por tin transparencia, un bon procedura y pa por tin un ROP cu henter e pais y Gobierno ta respeta”, Marisol Lopez-Tromp a conclui.
Marisol Lopez-Tromp: Minister Otmar Oduber si lo respeta e ROP
Siman pasa Comision Fiho di Infrastructura di Parlamento cu ta wordo presidi pa Alan Howell a reuni cu Minister di Infrastructura cu a elabora riba diferente punto relaciona cu loke el a encontra durante su prome lunanan den gobernacion.


text:
ORANJESTAD – E hoben Arubano defensa di PSV Denzel Dumfries awe a debuta cu e seleccion nacional di Hulanda bou guia di e Director Technico Ronald Koeman den e UEFA Nations League contra e poder den futbol mundial Alemania.
Un orguyo mira Denzel Dumfries den defensa di e seleccion hulandes den e top di futbol mundial. Na anja 2014, Aruba a hunga un international friendly contra di e ekipo di Guam, Dumfries a score un tremendo gol den e partido ey y e la laga nos sa cu e ta desea di keda cu e oportunidad di un dia hunga pa e seleccion nacional di Hulanda.
Partido ta envivo atraves di NOS. Masha Pabien Denzel, bo sonjo finalmente a bira realidad!


text:
-
Contact
- lionel_326@hotmail.com
Segun un estudio, sunchi ta mas saludabel ku duna man!
Reading Time: 3 minutes
E fransésnan tabata hasié di forma korekto tur ten. Ta nos tabata kèns. Un estudio sientífiko a konkluí ku hendenan ku ta saludá otro dunando man tin mas chèns di pasa vírus over pa otro, kompará ku esnan ku ta duna otro un sunchi na kara.
Un hende su man ta kritiko den e kadena di pasament’i vírus, segun Prof Sally Bloomfield di London School of Hygiene i ta e persona ku a kondusí e estudio “hand hygiene”. Man di hende tur ora ta mishi aki, mishi aya, koba den nanishi, pone na boka pa tosa òf pa wanta un nister, pone na man di porta di bañonan etc, pues e ta eksponé su mes na asina tantu kos kaminda e por piki bakteria, i despues bo ta pasa tur e bakteria aki over na momentu ku bo duna un hende man. Lep di hende no ta pasa asina tantu kaminda, pues tin ménos bakteria kompará ku man di hende.
Dunament’i man ta e forma mas formal pa saludá un persona, pero bo no sa unda e persona ei su man a pasa. Prinsipalmente e hende hòmbernan no gusta laba man ora nan sali tualèt. Nan ta sali ku nan man tur na pishi i bin duna bo man.
Mayoria hende ta evitá di sunchi hende pa diferente motibu, entre otro pa nan no pega ku vírusnan di verkout i grip, pero ta nèt esei ta e manera mas higiéniko pa saludá un persona. Segun Prof John Oxford, un virólogo di Barts Hospital na London, a bisa ku sunchinan sosial ta e mihó manera pa evitá di pega ku vírus. E fransésnan tabata tin’é bon bon ta hasi tur ten ku nan “air kiss” kaminda nan ta evitá kontakto físiko.
Labament’i man ta yuda kita bakteria i awendia hopi hende ta kana ku un “hand sanitizer” kual ta algu ku mi ta adikto na dje, pasó bo no sa nunka. Un hende por a sali baño kaminda kisas e tabata “vinger” su mes òf hungando ku su anus, e ta keda sin laba man, kaba e ke bin duna bo man.
Ounke e “air kiss” ami personalmente no gust’é mashá. Mi ta hañ’é muchu “fake”. Ami ta preferá adoptá e saludo hapones, kaminda bo ta djis “buig” dilanti un persona kumind’é i mustr’é rèspèt. “No kissing, no touching”. Ku eksepshon di ora mi topa un dama sumamente atraktivo….e ora ei lo mi ke bras’é i chupa su lenga. Pero e kos na’i no ta kos di bisa tur hende, pues tené entre ami ku bo!
[Si bo a “like i “share”, masha danki. Mi ta apresiá un mundu. Sinti bo liber pa laga bo komentario atras.]
**Images used in this article is copyrighted by their respective authors. I just happened to google for an image and found what I’ve used, so please don’t sue me, for I have no money to pay you or a lawyer. Plus I fear going to jail.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
ORANJESTAD (AAN): Post Aruba N.V. a bishita Juan Chabaya “Padu del Caribe” Lampe. Durante e bishita aki nan a haya e oportunidad di presenta e Buki Conmemorativo di Simbolo Nacional di Aruba na Padu del Caribe. Padu del Caribe tabata contento di por a ricibi e Buki Conmemorativo y a gradici Post Aruba pa esaki.
Vivian Alberto Manager di Departamento Filatelico a splica cu e Buki Conmemorativo ta un segundo fase, pasobra e prome fase tabata esun di 10 aña di nos Status Aparte. Esaki ta e di dos fase unda ta worde conmemora nos Simbolonan Nacional di Aruba, di cual den e buki por haya e Decreto y Historia di cada un Simbolo di Aruba.
El a sigui bisa cu den e buki tin e simbolonan cu ta e Decreto, e Bandera di Aruba y Himno Nacional di Aruba. Fuera di esey tin Biografia di cada un idolo di Aruba, manera Sres. Hubert (Lio) Booi (dfm), Rufo Inocencio Wever (dfm) y Juan Chabaya (Padu del Caribe) Lampe.
E Buki Conmemorativo di Simbolo Nacional di Aruba tin inclui den dje un serie di e stampianan y un souvenir sheet di nos simbolonan y e ta riba mercado pa algun luna caba na oficina di Post Oranjestad y e ta obtenibel den e idiomanan Papiamento, Hulandes y Ingles.
“Mi kier encurasha cada persona cu ta stima y aprecia nos Simbolonan Nacional y tambe kier educa nan mes un poco mas riba e contenido di e Decreto y Historia di nos Simbolonan Nacional, bin cumpra un di e bukinan Conmemorativo aki”, el a expresa.
E buki aki no ta solamente pa nos adultonan pero tambe pa nos hubentud. Tur cu les’e lo por educa su mes den tur forma. Un bunita regalo pa un ser keri e lo bira sigur. Post Aruba ta gradici tur esnan cu ya a duna nan aporte na e Buki Conmemorativo aki pasobra e cantidad ta hopi limita.


text:
ZOETERMEER—Un peersona ku a keda transportá djaluna mainta ku un herida di bala pa hospital a bin fayesé.
Asina Ministerio Públiko a informa ayera. Bosero di Ministerio Públiko ta investigando si e persona aki ta e hòmber sospechso ku a haña djaluna mainta den Breestraat Delft ku un arma kandela. Agentenan a bai riba un melding alrededor di 5:00 ku tabatin un persona ku un arma kandela den Breestraat na Delft ora polis kier a detené e persona el a hui. Apesar di e balanan ku polis a lòs e sospechoso a logra hui. A sera e kaya kompletamente pa investigashon. E a`na aki tabatin diferente insidentenan violento den Breestraat na Delft. Asina a tira riba coffeeshop The Game na sèptèmber. Polis no por konfirmá ku e sospechoso tabata dilanti di e establesimentu aki. E doño di negoshi a sera e establesimentu den palabrashon ku burgemeester. E por imaginá e preokupashon grandi di habitantenan, nan a bolbe spanta. E insidentenan no ta kuadra ku e bida na Delft segun burgemeester Bijsterveld. Den kurso di siman e munisipio ta organisá un enkuentro sera pa habitantenan pa papia riba e situashon den e siudat.


text:
Nos ta den e dianan cu mester entrega declaracion y haci pago mensual di por ehempel BBO, loonbelasting, toeristenheffing etc., pa cu e luna di september 2018.
Dialuna awo dia 15 di oktober, ta ultimo dia pa entrega e declaracion y haci e pago di impuesto.
Ta sumamente importante pa cumpli na tempo cu e dos responsabilidadnan aki y no entrega e declaracion y/of haci e pago dia 16 di oktober (1 dia of mas dia) laat. Nos sistema automatisa lo genera un “naheffingsaanslag” inclui boet pa e clientenan cu no a entrega nan declaracion na tempo y/of no a paga na tempo.
Si ta haci pago via banco mester tene na cuenta cu e dia cu e suma wordo deposita riba nos cuenta, ta determinante. Por averigua cu banco con largo ta dura pa procesa e pago. Alabes nos ta conseha pa NO haci pago via Transfer sino via e Online Bill Payment cu a wordo adapta specialmente pa por procesa e pagonan di impuesto na un manera structura y eficiente.
Nos ta conseha pa no warda te na ultimo pa haci pago via banco.
Pa loke ta e declaracion mes, NO uza e formulario di un otro periodo. Tur formulario di declaracion ta contene e datonan valido pa un periodo specifico. Por ehempel: no uza e formulario di november 2018 pa haci declaracion di september 2018. Esaki tambe lo por causa un naheffingsaanslag despues.
Un boca bisa otro y keda sigui nos pa mas informacion y tipnan valioso!
Dia 15 di october ta ultimo dia pa haci pago di impuesto
Nos ta den e dianan cu mester entrega declaracion y haci pago mensual di por ehempel BBO, loonbelasting, toeristenheffing etc., pa cu e luna di september 2018.


text:
Segun expertonan cu ta midi calidad:
ORANJESTAD (AAN) – Sra. Sharon Meijer, Policy Advisor di Departamento di Asuntonan Economico, Comercio, Industria y Exprodesk (DEZHI), y sra. Zulema Dabian-Erasmus, Hefe di e Departamento di Relacionnan Economico cu Exterior y Desaroyo di Negoshi, den conferencia di prensa, a duna informacion tocante un serie di tayer di trabao organiza pa Departamento di Economia, bao di su unidad Exprodesk, cu a culmina Diahuebs ultimo.
E tayernan di trabao aki tabata dirigi specialmente na e industria creativo y pa e motibo aki nan a dicidi di tene un ceremonia pa gradici tur nan stakeholders y partnernan cu a haci posible e tayernan aki.
E dama a acentua cu e tayernan aki a tuma ayudo di un y tur cu a duna di nan parti pa esaki por a yega na e musiconan, productornan y compositornan.
Sra. Meijer tambe a gradici prensa y tur experto cu a tuma nan tempo pa haci e tayernan di trabao aki, posible.
E dama a menciona cu expertonan for di exterior a expresa cu Aruba su talentonan ta riba e standardnan pa exporta. No solamente pa e musica y composicion pero tambe pa e video clipnan y e calidad ta igual cu standardnan internacional.
E hoben a agrega cu Exprodesk no solamente ta duna tayer di trabao y informacion sino cu tambe ta duna guia.
Den e sentido aki sra. Meijer a expresa cu nan ta hopi contento di por anuncia cu ya for di 22 di October den e radio WDNA e cinco artistanan cu a wordo scogi pa e consultant aki, y cu a bin for di exterior pa midi e industria musical na Aruba nan musica a cuminza wordo toca, y esaki tin un range pa henter South Florida. E artistanan aki ta: Claudius Phillips di Oreo, Buleria representa pa Roderick Franken, Cesar Olarte, Giendrick Boekhoudt (T- Drick) y Genard Mohamed (Karixon).
Sra. Meijer a menciona cu Exprodesk tin diferente plan pa 2018 riba diferente otro industria. Nan ta scoge cada bez un industria pa nan bay mas specifico y mas profundo con pa yuda nan.
Nan lo cuminza na Januari cu diferente tayer di trabao. Nan lo enfoca riba industria di consultant, diseño, tecnologia, arkitectura, y cada un lo haya su beurt. Por sigui Exprodesk via facebook pa asina ta informa riba kico ta bin den futuro (www.exprodesk.com).


text:
Klousura di proyekto piloto 'Youth Business Start Up'Geplaatst op 10 Ougùstùs 2018 dor di Ministerio di Desaroyo Sosial, Labor i Bienestar
Willemstad - Ministerio SOAW (of Ministerio di Desaroyo Sosial, Labor i Bienestar) a uni forsa ku Fundashon Negoshi Pikiña den kuadro di e proyekto piloto 'Youth Business Start Up'.
Ta un proyekto ku a brinda 24 hóben adulto ku ta inskribí na SOAW, e oportunidat pa sigui un kurso básiko di hasi negoshi pa un periodo di 4 luna.
Partisipantenan a haña temanan manera merkadeo, kon pa hasi invershon ets. Tambe nan a hasi e parti práktiko, kaminda ku nan a haña tarea pa bende nan mes produktonan durante 'Kings Night' i Dia di Rei, ku tabata un éksito rotundo.
E kurso aki sigur a yuda forma e hóbennan ku tin afinidat pa hasi negoshi i/of ku ke lanta nan mes negoshi. E intenshon ta pa Gobièrnu sigui bini ku proyektonan similar den kooperashon ku otro ministerionan manera MEO na bienestar di klientenan di SOAW.